Ser Manm Onorab Lasanble Nasyonal,\nMon ti a kontan dabor felisit ou Msye Speaker pour ou eleksyon a latet Lasanble Nasyonal. I mon swe senser ki nou kapab kontinyen travay ansanm pou byennet Sesel e byennet pep Seselwa.\nFelisitasyon Onorab Ahmed Afif pour ou eleksyon koman Depite Speaker e Onorab Phillip Arissol koman reprezantan elekte pour distrik Anse Boileau.\nI en gran lonner, e en plezir, pou mwan adres Nasyon Seselwa e Lasanble Nasyonal ozordi.\nLe premye Zanvye sa lannen, dan mon pe marse lo lans Cote D’or, mon ti rankontre de dimoun ki ti pe netway lans. En papa e son garson selman 9 an. Dan mon konversasyon avek zot, mon ti touse ler sa pti garson ti dir mwan ki I kontan pou la avek son papa pou aprann travay.\nSa I en ilistrasyon lenportans bann valer ki paran I kapab enkilke dan zot zanfan a en tre zenn az. Sa i ede form kalite fabrik nou sosyete. Lafanmiy i fondasyon nou sosyete. Leta nou nasyon I depan lo leta nou fanmiy, leta nou kominote e leta nou lekonomi.\nMsye Speaker, koman en pep, nou’n travay ansanm e ansanm nou pe akonplir bokou. Krwasans ekonomik in pozitiv pandan sa dernyen diz an e lannen pase lekonomi in grosi par 4.2 poursan. Lanvironnman makro-ekonomik i stab e nou pozisyon fiskal i stab. Ozordi, Labank Mondyal i klasifye nou koman en “High Income Country”. Dan Lafrik nou sel pei ki annan sa klasifikasyon, e nou premye pei dan Losean Endyen pou atenn sa klasifikasyon.\nApart mezir nou progre an term GDP par tet dabitan, ou saler mwayenn lapopilasyon, nou osi mezir nou progre atraver la reisit nou pep. Atraver disponibilite travay e kalite lavi ki sa travay i ofer. Atraver potansyel nou bann sitwayen pou realiz zot rev pou transform en bon nide dan en reisit komersyal. Atraver la konesans ki si nou pare pou travay dir, pou atenn en bi dan nou lavi, nou kapab fer li. Atraver swen ki nou annan pour nou bann zanfan. Atraver lakantite lannen ki nou viv, ki a prezan 75 an an mwayenn.\nDe lot kote nou osi vwar fleo sosyal ki pe ogmante dan en fason alarman, e legzistans lapovrete parmi serten kous nou popilasyon ki poz en defi reel pour progre e devlopman enklisiv.\nMsye Speaker, apre ki nou’n komans nou reform ekonomik 10 an pase, bokou plis dimoun in partisip aktivman dan lanplwa. Sa partisipasyon in anmenn plizyer benefis, me in osi kree enpe defi. Enn sa bann defi se lefe ki prezan letan nou sitwayen I vinn aze, zot napa sa menm striktir lafanmiy otour zot ki ti egziste lontan. Zot zanfan I dan lanplwa. Nou bezwen touzour prezerv dignite nou bann sitwayen, menm an retret. E alor nou annan en sistenm Carer.\nOzordi nou annan 3,414 Carer, e zot donn swen 3,500 sitwayen. Sa sitiyasyon, kot an mwayenn en Carer I okip en dimoun, I vinn enn ki tre ser pou administre. Dan Bidze 2018, saler total pou tou Carer i 185 milyon roupi.\nMsye Speaker, I annan 4 laspe ki nou bezwen konsantre lo la:\nLandrwa pou okip bann dimoun aze pandan lazournen, parey en “Day Centre” pou bann adilt\nPlis landrwa kot bann dimoun aze ki endepandan i kapab vinn reste ansanm, parey en “Home for the Elderly”\nLandrwa kot bann dimoun aze ki bezwen plis latansyon, i kapab vinn reste ansanm, parey en “Nursing Home”\nProfesyonaliz sistenm Carer\nKonsept en “Day Centre” pour adilt I permet bann dimoun aze annan en landrwa pou pas zot lazournen ansanm an group. Pou osi annan dimoun pou pran swen avek zot. Later pou ganny mete a dispozisyon sekter prive pou ki zot konstrir e zer sa bann letablisman, e leta pou pey pou sa servis.\n“Homes for the Elderly” i bann landrwa kot dimoun endepandan i kapab reste ansanm. Leta i annan 9 Homes for the Elderly dan plizyer distrik, me i pa ase.\nMsye Speaker, i tre ankourazan ki Diocese Anglican in pran sa linisyativ pour batir en “Home for the Elderly” Le Niole.\nGouvernman pe met later a dispozisyon sekter prive pou ki zot konstrir e zer sa bann letablisman.\nLandrwa kot bann dimoun aze ki bezwen plis latansyon pou enpe parey sa ki ozordi nou annan kot Lopital North East Point, e sa ki nou apel “Nursing Homes” an angle. Ankor, Gouvernman pe met later a dispozisyon sekter prive pou ki zot konstrir e zer sa bann letablisman.\nMon ti a kontan anonse ki biznes ki etablir sa 3 fasilite ki mon mansyonnen pou nou sitwayen aze avan lannen 2021, pa pou bezwen pey Business Tax pour premye 10 an zot legzistans.\nGouvernman pe profesyonaliz sa swen ki Carers pe donnen ozordi. Pou asire ki nou sitwayen aze i ganny byen okipe – e pou donn zot sa abilite pou okip plis ki en sitwayen a la fwa. Gouvernman in deza komans donn lantrennman sa bann Carer.\nBi sa 4 mezir se pou donn nou bann sitwayen aze plis sans pou enterakte ek lezot dimoun zot laz, e viv an kominote. An vi ki nou annan popilasyon ki pe vyeyir, i enportan ki nou sistenm Carer i reste soutenab. Pou pran nou en pe letan pou fer sa tranzisyon, me i neseser pou nou planifye e prepar nou pou nou fer li ansanm.\nMsye Speaker, nou bezwen pran swen ek lafanmiy, ki form striktir de baz nou sosyete.\nMon ti a kontan anonse ki Gouvernman pou ogmant lakantite konze maternite pou sorti 14 semenn pou vinn 16 semenn. E konze paternite pou ogmante sorti 5 zour pou vinn 10 zour. Sa 2 mezir pou pran lefe apartir le 15 Me sa lannen, Lazournen Enternasyonal pou Lafanmiy.\nDan domenn Ptit Anfans, nou bann polisi lo son lasante, son swen, son ledikasyon, son lanvironnman, I kler. Nou reste avangar dan sa domenn. Nou travay in ganny rekonnet par Biro Enternasyonal pour Ledikasyon, osi byen ki UNESCO.\nSa I merit motiv nou pou redouble nou zefor pou kontinyen amelyor nou sistenm ledikasyon an antye.\nMon avoue ki nou annan defi.\nRezilta legzanmen 2017 i montre en trazektwar dezapwentan.\nMe, nou annan en responsabilite kolektif pou nou ranvers sa sitiyasyon. Valer tel ki devouman, apresyasyon, respe, serye, disiplinn, langazman; I komans dan lakour e I ganny ranforsi dan lekol. Si nou kontinyen aplik sa bann valer ansanm e nou reste konsistan, nou pou kapab ranvers sa sitiyasyon ki nou ladan ansanm.\nEnn bann desizyon enportan ki pou ganny enplimante apartir sa lannen se lo “automatic promotion”. I enportan ki zanfan I aprann, aprann, e aprann, pou atenn bann target avan ki I progres lo lot nivo.\nEn lot desizyon se kreasyon en lekol teknik e vokasyonel lo Ile Soleil, ki pou pran zanfan depi S3. I annan sa nesesite pou pli byen prepar nou bann zenn depi en laz pli bonner pou zot ganny konesans e konpetans pou zot kapab pli byen entegre dan sekter ekonomik.\nMon envit sekter prive pou zwenn ansanm pou konstrir e zer sa lekol. Gouvernman pou pey pour ledikasyon tou nou zanfan ki al dan sa lekol. Mon swe se pour vwar sa lekol ouver an Zanvye 2020.\nAvek lotonomi ki lekol inn gannyen, nouvo lalwa Ledikasyon ki fek amande, e regilasyon ki pou byento vinn an fors lo kontra ant paran ek lekol, sa pou kontribye pou annan plis stabilite dan nou lekol, e en lanvironnman pli konvenab pour laprantisaz. I mon swe ki nou kontinyen donn sipor tou nou bann ansenyan e staff la ki nou pe komans en nouvo sapit.\nLafors travayer i pilye nou sosyete. Par zot kouraz, determinasyon e perseverans, zot in anmenn Sesel kot I ete ozordi. Mon ti a kontan remersye pep Seselwa pour zot travay dir.\nDan konteks aktyel, nou lafors travayer I annan defi. Defi sosyal, defi kou lavi. I enportan ki nou konpran kwa ki nou’n reisi ansanm e kwa ki nou kapab reisi ansanm. Lo plan ekonomik, ozordi nou’n reisir konsolid nou lekonomi gras a kolaborasyon e korperasyon tou sekter. Nou lafors travayer pandan sa bann dernyen lannen in vwar en logmantasyon dan saler. Gouvernman ti entrodwir saler minimonm pour la premyer fwa an 2007– ki’n permet ki travayer I ganny peye dapre en lareg e en standar minimonm. Nou’n kontinyen ogmant saler minimonm kan sitiyasyon ekonomik ti permet.\nAvek nou zefor kolektiv, nou’n tir Income Tax lo saler mazorite travayer. Nou’n entrodwir en trezyenm mwan saler. Nou’n al ankor pli lwen. Dan lalwa ozordi, parey zot konnen, napa taks lo konpansasyon, overtime, commuted overtime, service charge, gratite, trezyenm mwan saler e peyman alafen kontra.\nBaze lo performans reveni sa premye 2 mwan sa lannen, e akselerasyon ki Komisyon Reveni in fer dan preparasyon, nou’n deside ki dernyen faz Progressive Income Tax, pou aprezan ganny enplimante 1 mwan pli boner apartir le premye Zen sa lannen.\nMsye Speaker, mon profit sa lokazyon pou lans en lapel avek tou travayer, pou fer sir ki zot e zot anplwayer i fer zot kontribisyon anver zot pansyon. Menm si I pa bokou, kontribye regilyerman.\nMsye Speaker, anmezir ki nou pei i progrese, ki lekonomi I avanse, ki I annan plis devlopman, I annan plis demann pou mendev. Dapre statistik pli resan pibliye par Biro Statistik lo lanplwa, ti annan an mwayenn 48,195 dimoun dan lanplwa formel. Sa sif i enkli 17,757 etranze ki lo Permi Travay.\nOzordi striktir lekonomi in devlope e poursantaz travayer ki travay dan Gouvernman i 21%. Bann ki travay dan lakonnpanyen paraitatik i 16%. Lamazorite travayer ozordi, 63%, I travay dan sekter prive.\nMsye Speaker, lakantite dimoun ki’n anrezistre pou rod en lanplwa i 1,778. Sa i vedir ki si sakenn de zot ti ranplas en etranze ozordi, ti pou reste 15,979 etranze lo Permi Travay dan lanplwa.\nNivo devlopman e groser nou lekonomi i montre ki I annan plis plas travay ki I annan Seselwa ki pe rod travay. Pour sa rezon, pei i bezwen travayer etranze.\nSa ki enportan se ki nou kontinyen kree en lanvironnman favorab pou nou mendev Seselwa kontinyen progrese dan zot landrwa travay. Sa I depann bokou lo lantrennman, formasyon, devouman, e en meyer zestyon resours imen dan landrwa travay.\nPour dimoun ki dan lanplwa deza, moman I apropriye pou relans pei lo en progranm formasyon e lantrennman kontinyel kot sekter prive pou annan en rol primordyal.\nNou’n deside amann lalwa “Business Tax” pou donn benefis bann lakonpannyen ki enplimant bann progranm formasyon pour zot travayer. Ozordi, zis sekter touris, lapes ek lagrikiltir ki ganny bann lavantaz fiskal dan “Business Tax” ler zot finans formasyon pour zot staff. Nou’n deside donn sa benefis osi tou biznes dan tou sekter. Kot tou biznes ki pey formasyon – set a dir lantrennman pour son bann travayer – a kapab dedwir sa depans a 150 poursan. Sa mezir pou pran lefe apartir le premye Avril sa lannen.\nNou pou osi amann lalwa “Income and Non Monetary Benefits Tax”, pou retir taks ki ganny aplike lo benefis ki anplwayer i donn travayer pour training. Sa pou osi pran lefe apartir le premye Avril sa lannen.\nMsye Speaker, in annan bokou diskisyon lo Air Seychelles dan Lasanble Nasyonal. Air Seychelles pe pas atraver en transformasyon e restriktirasyon an vi lanvironnman tre konpetitif dan sekter aviasyon. Air Seychelles in vwar li neseser pou adopte en nouvo model ki depan lo mwens travayer. Nou pou fer tou pou fasilit lanplwa travayer ki ganny afekte.\nMsye Speaker, in annan plizyer deba e diskisyon lo size Stevedore. Nou’n deside pou entrodwir en nouvo regilasyon avek bi donn proteksyon nou bann stevedores pour sa travay enportan ki zot fer pou nou lekonomi. Sa pou vin an operasyon apartir le premye Me sa lannen.\nEn lot kategori travay ki bezwen proteksyon anba lalwa, se travayer domestik. La osi nou pou entrodwir en nouvo regilasyon ki pou vin an operasyon apartir le premye Me sa lannen.\nMsye Speaker, nouvo proze de lwa lo lanplwa pou devan Lasanble Nasyonal avan lafen Zen. Sa proze de lwa in swiv plizyer konsiltasyon e I mon swe ki Lasanble Nasyonal I a donn son laprouvasyon. I en lalwa modern avek bi ogmant prodiktivite e amelyor lanvironnman lanplwa - prensipalman par distribye drwa e responsabilite pli egalman ant anplwaye e anplwayer.\nMsye Speaker, prezan mon ti a kontan koz lo kou lavi, en size ki pe preokip nou tou. Mon ti a kontan met bann fe devan nou pep.\nKoman en pei ki enport la mazorite keksoz ki nou konsommen, logmantasyon dan pri marsandiz lo marse enternasyonal I otomatikman fer en logmantasyon dan pri marsandiz isi Sesel. Pri Dolar I osi enpakte lo kou marsandiz ler I ariv Sesel.\nLakantite karbiran ki nou'n servi lannen pase in ogmante. An 2017 nou’n depans 72 milyon Dolar lo lenportasyon sa karbiran. Si pri karbiran lo marse enternasyonal i reste o, nou pou bezwen bokou plis ki 72 milyon Dolar.\nLannen pase, statistik Labank Santral i montre ki nivo loan dan labank in ogmante par 910 milyon roupi pou ariv 6.03 bilyon roupi. Dan sa 910 milyon roupi logmantasyon dan loan:\n144 milyon roupi ti pou bann lantrepriz touristik\n135 milyon roupi ti pou bann mortgage loans; e\n253 milyon roupi in al dan konsomasyon endividyel\nAn 2017, 73,927 vwayaz a letranze ti ganny fer par rezidan. Ladan I annan 53,190 vwayaz kin ganny fer par Seselwa.\nLannen pase, lakantite viziter ki ti vinn Sesel ti ogmante par 15.4% e lakantite deviz ki sa sekter ti anmennen ti ekivalan 6.5 bilyon roupi. Sa i reprezant en logmantasyon 16.8% konpare avek 2016.\nMalgre sa logmantasyon dan lakantite deviz ki tourizm in anmennen, pri Dolar in kontinyen ogmante. Letan demann pou deviz i ogmante, pri osi i tant pou ogmante, e nou’n vwar nou roupi depresye. Dan sa dernyen 12 mwan, pri Dolar in ogmante par 2%. Sa in arive prensipalman akoz nivo lenportasyon in osi kontinyen ogmante pandan sa peryod.\nMsye Speaker, dan sa bann dernyen lannen i annan bokou ki Gouvernman in fer pou redwir kou bann nesesite debaz tel ki manze, lasante, e lakaz avek bi redwir kou lavi. Parey zot okouran, VAT in ganny tire lo tou komodite de baz, e dernyerman, lo plizyer lezot prodwi.\nLabank Santral pou enplimant en sistenm ki fer li pli fasil e pli vit pou tranzaksyon lo kart banker lokal avan lafen sa lannen. Sa nouvo sistenm pou redwir kou ki marsan i bezwen peye ozordi letan konsomater i servi kart pou pey pou marsandiz. Sa mezir a ed redwir kou marsandiz ki an retour a benefisye nou sitwayen.\nLo kote elektrisite, nou’n deside ki sa legzersis “re-balancing” dan tarif ant sekter rezidansyel e sekter komersyal ki ti pou pran plas depi Novanm 2017, pou aprezan ganny fer apartir le premye Septanm 2018.\nDan nou zefor pou kontinyen redwir kou lavi, Gouvernman in deside ki aparti le premye Zilyet sa lannen nou pou tir Trades Tax lo lenz pou vinn 0%.\nMsye Speaker, sa lannen IOT in apwent son premye Sef Egzekitif Seselwa. Gouvernman in ganny en konversasyon avek sa lakonpannyen e zot in agree pou redwir pri ton dan bwat lo marse lokal par 5 roupi apartir le premye Avril sa lannen.\nEn lot keksoz ki Gouvernman in fini komanse, se pou ankouraz nou bann enportater pou fer vini keksoz sorti dan bann nouvo marse. Par egzanp, swivan vizit ki mon ti fer Kenya, lazans responsab in vizite e in konfirmen ki nou kapab enport manze sorti laba. Ozordi, Kenya i en nouvo sours lenportasyon.\nGouvernman in osi komans sa menm demars Letyopi. Nou swe se ki an itilizan bann prodikter pli pre avek nou, kou transportasyon ava mwens, e sa I a ede redwir pri.\nMsye Speaker, kou lavi I enpakte plis nou sitwayen ki ganny pli ba saler. Nou’n deside ki apartir le premye Zanvye 2019, saler minimonm pou ogmante pou vinn 5,250 roupi par mwan.\nNou pou osi ogmant pansyon retret pou nou bann sitwayen aze pou sorti 5050 roupi pou vinn 5250 roupi par mwan apartir Zanvye 2019.\nMsye Speaker, dan lannen 2000 Gouvernman ti pran en desizyon pou envestir dan tanker, e premye tanker ti konstrir an 2002. A sa lepok, nou ti annan kontrent deviz etranzer e nou ti pran loan pou repey tanker. I pa’n fasil, nou’n persevere, e ozordi, nou’n arive repey tou nou bann loan. Ozordi, SEYPEC i en lakonpannyen ki pe fer tre byen.\nGouvernman in deside ki moman in arive pou Seselwa zouir lo sikse ki nou lakonpannyen pe fer. Se pour sela ki apartir Novanm sa lannen, 20% par dan lakonpannyen SEYPEC pou ganny privatize. Selman Seselwa ki pou annan drwa aste par ladan.\nMsye Speaker, sa lannen nou pou prezant avek Lasanble Nasyonal en proze de lwa ki pou etablir sa ki nou apel en “Sovereign Wealth Fund”. Sa i en fon pour pei, pour lavenir pei.\nMsye Speaker, lendistri tourizm I en sekter prometan pour biznes, pour lanplwa, e pour kreasyon plis valer azoute. Sa lendistri I reste pilye nou lekonomi. Lakantite viziter ti ogmante lannen pase, pou ariv 349,861 e sa in met anviron 6.5 bilyon roupi, an deviz, dan nou lekonomi. Ozordi, o mwen 85% letablisman lotel e akomodasyon I 100% dan lanmen Seselwa. Sa 491 letablisman I reprezant 2,448 lasanm dan en total 6,017 lasanm.\nSa I reprezant en gran loportinite pou nou kontinyen konsolid sa ki nou pe fer byen dan lendistri tourizm. I osi enportan pou ogmant benefis ki lezot sekter ekonomik tel ki lagrikiltir, lapes, kiltir, lartizana, e lezot I gannyen atraver tourizm. Nou pe revwar bann polisi avek bi siport en lapros pli koordinen delapar sekter prive pou anmenn sa diversifikasyon.\nAvek bi promouvwar nou tradisyon ek nou kiltir Kreol, Gouvernman pe met later lo Mahe e lo Praslin a dispozisyon sekter prive pour konstrir e zer restoran ki promouvwar zis lakwizin Kreol.\nMon ankouraz tou bann partener pou zwenn ansanm avek bann dirizan dan kominote pou ofer en progranm oubyen proze kiltirel ki kontribye pou prezerv nou leritaz kiltirel osi byen ki atir plis touris.\nMsye Speaker, konpetisyon I bon, I ankouraz inovasyon, e I benefisye konsomater. E koman Gouvernman, nou annan en responsabilite anver sekter prive pou asire ki konpetisyon I zis.\nGouvernman in reviz son polisi lo lentegrasyon vertikal dan sekter tourizm. Sa polisi ava asire ki konpetisyon ant diferan akter dan sa sekter ava enn ki pli zis, e ki tou biznes I annan en loportinite pou partisipe e benefisye dan sa lendistri. Sa polisi in ganny devlope an partenarya avek sekter prive e pou vinn an fors an Me sa lannen.\nMsye Speaker, ansanm, nou pe ekrir en nouvo sapit ki tre prometan pour nou pei. Lendistri tourizm ozordi dan lemonn pe sers legzanp dan soutenabilite. La Digue, I devret vinn sa model soutenabilite. Konsiltasyon lo sa size in deza komanse dan en zefor pou entegre sa konsept pour La Digue dan nou Vizyon Nasyonal 2032.\nLo Praslin, nou pe amelyor lenfrastriktir pou fasilit diversifikasyon e ogmant rol ki Praslinois i zwe dan devlopman sa zil. Sa I enkli nouvo proze semen pour La Plenn Olandaise ki pou konnekte Baie Ste Anne e Grand Anse Praslin.\nSi i annan plis aktivite pou touris fer, nou ekspekte ki zot pou pas plis letan lo sa zil. E sa an retour pou kree loportinite pour lezot servis dan lezot sekter.\nLogmantasyon dan lakantite touris lo Praslin e La Digue pe met presyon lo lenfrastriktir sa 2 zil. I enportan pou nou trouv resours finansyel pou amelyor lenfrastriktir tel ki semen, osi byen ki zestyon desarz, e netwayaz an zeneral. Se pour sa rezon ki Gouvernman in deside ki apartir le premye Zanvye 2019, nou pou entrodwir en “landing fee” pou tou touris ki vizit sa 2 zil. To sa “landing fee” pou ganny finalize swivan diskisyon avek bann partener dan sekter prive, e reveni ki ganny kolekte pou al dan Praslin Development Fund e La Digue Development Fund pour devlopman nou 2 zil.\nMsye Speaker, mon pa kapab koz lo tourizm san mansyonn nou lanvironnman. Prezervasyon lanvironnman i reste touzour enportan, pour tourizm e osi pour nou prop kalite lavi. Reveni ki nou gannyen atraver sekter tourizm i donn nou sa mwayen pou protez nou bann lafore e resif, e osi pou envestir dan resers. Par egzanp, Kato Nwar ti ganny deklare e rekonnet koman en lespes andemik an 2015 gras a resers kin ganny fer isi Sesel.\nSe sa lapresyasyon koman en pep lo lenportans nou lanvironnman ki pou asire ki labita sa bann lespes dan nou bann lafore inik tel ki Fond Ferdinand e Vallee de Mai i ganny proteze. Parey monn dir lannen pase, sakenn de nou, nou gardyen sa paradi.\nMsye Speaker, apartir 2019 Seychelles National Parks Authority, sa lotorite ki vey tou park nasyonal pou vinn en Lazans otononm. Sa i vedir ki i pou nepli depann lo bidze Gouvernman me plito i pou servi larzan ki i kolekte atraver son bann sarz. Sa pou permet li finans travay kontinyel ki ganny fer pou mentenir bann santye an bonn eta, amelyor son bann lenfrastriktir, osi byen ki finans son proze pou atir plis viziter.\nGouvernman inn ekoute. Swivan rekomandasyon kin sorti kot Komite Zil Lasanble Nasyonal, nou’n deside ki zil Marie-Louise pou ganny dedye koman en lobzervatwar zwazo. En lagreman pou formaliz sa, pou ganny sinye ant IDC e Island Conservation Society pandan sa mwan.\nMsye Speaker, nou bann zil elwannyen ki Komite Lasanble Bann Zil in ganny sans vizite, I reprezant prosen letap pour devlopman touristik. I osi enportan ki nou Seselwa I ganny loportinite pou apresye labote eksepsyonnel ki nou bann zil I annan. Se pour sa rezon ki pandan sa prosen 2 lannen, IDC pou double lakantite lasanm lo bann zil e pou fer li abordab pou Seselwa vizite.\nMsye Speaker, Lekonomi Ble I reprezant nouvo frontyer pou Sesel. Sesel I premye pei dan Lafrik ki pe devlop en plan zestyon lespas maren ki pou pli byen protez nou losean, kree loportinite pour lenvestisman, e gard plis larzan dan nou lekonomi. Parey zot konnen, nou premye pei dan lemonn kin servi en mekanizm inovativ kot proteksyon losean in ganny servi pou redwir nou det. Nou’n protez en siperfisi nou losean ki ekivalan siperfisi Rwayonm Ini.\nLekonomi Ble i reprezant nouvo lenvestisman, nouvo karyer profesyonel, nouvo lanplwa e nouvo loportinite.\nMsye Speaker, lapes I en lot sekter kle nou lekonomi. Nou anvi agrandir sa lendistri lapes dan en fason soutenab e fer Sesel vinn sa sant stratezik dan Losean Endyen pour lapes, transbordman pwason, e preparasyon pwason, setadir “processing”. Nou bezwen retenir plis pwason ki nou lapes e anmenn plis valer azoute dan nou lendistri lapes.\nNoun vwar dan sa dernyen 2 lannen en logmantasyon bato semi-endistryel sorti 11 pou ariv 30, e lakantite bato artizanal ki anrezistre in osi ogmante pou ariv 497 an 2017. Gouvernman I reste touzour angaze pou asire ki bann lenfrastriktir e servis I an plas pour sa sekter devlope. Me I annan en nesisite irzan pou annan plis koordinasyon dan sa sekter e plis korperasyon ant tou bann akter.\nMinister Lagrikiltir ek Lapes ansanm avek SFA e Departman Lekonomi Ble pou anbark lo en konsiltasyon nasyonal pou konpletman revwar bann polisi lo lapes, pour asire ki I reflekte realite ki sa sekter pe fer fas avek ozordi e ki I osi adres size leksplwatasyon nou resours maren dan en fason soutenab.\nGouvernman in deside ki SFA pou vinn en lazans otononm apartir Zanvye 2019. Sa pou permet li asire ki bann lenfrastriktir e servis ki sa lendistri i depan lo la, I anplas e i ganny byen zere.\nLo kote lenfrastriktir, dezyenm faz konstriksyon Por Lapes Providence pou konplete lafen Zilyet 2018 e I pou anmenn en logmantasyon 216 met pou fasilit akostaz pour bato lapes osi byen ki en logmantasyon dan kapasite prodiksyon “ice” pour peser par 10 tonn par zour.\nBann lenfrastriktir semen e litilite piblik pour Ile du Port pou anmenn bokou loportinite pour bann lendistri ki deservi por. Mon okouran ki nou annan retar, me nou pou fer nou mye ki sa bann lenfrastriktir i konplete avan lafen lannen.\nLo Praslin konsiltasyon in komanse ant bann partener konsernen pou enplimant bann proze lo Grand Anse e Baie Ste Anne pou devlop fasilite lapes.\nLo La Digue, SFA pe konstrir en bazar pwason e stor lekipman ki pou konplete an Me sa Lannen.\nMsye Speaker, I annan en nouvo lelan, en nouvo souf, dan sekter lagrikiltir e nou ankouraz tou bann partener pou kontinyen travay ansanm.\nDepi komansman lannen 2017 plizyer proze lenfrastriktir in ganny enplimante – tel ki drenaz e semen. Nou’n osi amelyor fasilite dan bazar.\nGouvernman I reste touzour angaze pou siport e fasilit devlopman sekter lagrikiltir, ki osi o sant devlopman en lekonomi soutenab e enklisiv. Sa sekter i osi annan en gran lenportans pou anmenn plis sekirite alimanter pour nou pei.\nAn 2018, Gouvernman pou entansifye son bann proze lenfrastriktir e kontinyen donn sipor e lasistans fermye.\nNou sekter finansyel pe pas atraver sekous. I annan en nesesite irzan pou met tou nou bann polisi, lalwa, e regilasyon a zour avek bann norm enternasyonal. Nou sekter servis finansyel I reste enn ek bokou potansyel pou anmenn larises pou nou pei. Dan prosesis devlopman Vizyon 2032, en stratezi pour sa sekter pe ganny devlope ansanm avek reprezantan sa lendistri. Bi sa stratezi se pour:\nKree nouvo prodwi e servis pou ogmant valer azoute isi\nKree plis lanplwa; e\nReste azour avek standar enternasyonal\nGouvernman i reste touzour angaze pou travay avek tou bann partener dan sa sekter dan en fason koordinen.\nMsye Speaker, akse avek finans i en kontrent pou nou bann biznes. Le premye Mars sa lannen Gouvernman ti donn direktiv Nouvobanq e Labank Komersyal Sesel pou ogmant lakantite loan ki zot donn bann ti biznes.\nNou bezwen kontinyen servi mwayen a nou dispozisyon pou ed bann pti biznes devlope.\nI annan bann kontrakter Seselwa osi byen ki bann propriyeter garaz ki pou plizyer lannen pe fer fas avek kontrent later. An se moman i annan konblaz ki pe ganny fer lo Providence par en lakonpannyen Seselwa. Sa konblaz, pe kree en siperfisi plis ki 7,000 met kare ki pou ganny met a dispozisyon o mwen en dizenn biznes ki aranz loto e bato. Sa later pou ganny zere par Industrial Estates Authority.\nPour bann pti Kontrakter, i annan en siperfisi 15,000 met kare ki pou ganny mete anba zestyon Industrial Estates Authority pou zot litilizasyon. Sa morso later pou asiste Kontrakter Klass II.\nNou pe met later a dispozisyon sekter prive dan distrik Grand Anse Mahe, Anse Royale e Baie Ste Anne Praslin pou aktivite lwazir, e entertainment, tel ki discotheque. Nou envit sekter prive pou konstrir e zer sa bann landrwa.\nMsye Speaker, later ki’n ganny demarke pou Victoria Waterfront kot Playground ti ete lontan i osi vize ver devlopman nou Seselwa. Plan pour sa Waterfront, i baze lo konsiltasyon ki Gouvernman ti fer an 2014 e 2015.\nSa devlopman pou enkorpor aktivite ekonomik tel ki kafe, restoran, kiosk, e laboutik. I pou osi enkli konstriksyon 120 apartman dan son premye faz ki pou an vant selman avek nou sitwayen. Sa i vedir, en landrwa ki pou ed nou pti e mwayen biznes fleri, kree plis landrwa reste pou nou sitwayen, e osi ede donn lavi nou kapital Kreol.\nI annan bokou ankor pou nou fer pou amelyor lanvironnman biznes dan Sesel.\nLe 25 Zen sa lannen, mon pou diriz premye Some Biznes Lokal kot tou bann akter prensipal pou la pou nou pran bann desizyon ansanm ki pou amelyor lanvironnman fer biznes dan Sesel. I a osi en platform kot Gouvernman i ava ekout kwa ki bann sekter i annan pou dir, avek bi pli byen planifye nou devlopman ekonomik ek sosyal.\nMsye Speaker, nou lekonomi in agrandir konstaman dan sa bann dernyen lannen. Nou’n kapab redwir nou nivo det e mentenir stabilite makro-ekonomik. Me pou atenn vre diversifikasyon dan nou lekonomi e pou akseler nou to krwasans, i neseser ki Gouvernman i antreprann bann proze mazer dan lenfrastriktir. Le 14 Fevriye lannen pase mon ti koz lo lenportans lenfrastriktir pou nou devlopman. E ozordi mon ti a kontan partaz avek nou pep, kot nou ete.\nMon ti koz lo agrandisman por, sa proze i annan bi ogmant longer Por pou fer li enn ki 600 met longer, retir bann seksyon ki pa an bonn kondisyon, e ogmant siperfisi ki Por i annan. Sa proze, pou kout 34.7 milyon Ero, e finanse par Labank Lenvestisman Eropeen e Lazans Frans de Devlopman. Linyon Eropeen in osi fer en don 5 milyon Ero anver sa proze. Nou’n sinny lagreman finansman yer le 5 Mars.\nEn lot proze mazer se pour en dezyenm kab soumaren pour Internet. Sa dezyenm kab I stratezik pou Sesel. An ka en aksidan avek premye kab, I donn en larout alternativ. Demars pe progrese, e Gouvernman in ganny lagreman lakonpannyen Airtel e Cable and Wireless, ki zot pou envestir ansanm avek Gouvernman dan sa dezyenm kab.\nAvek krwasans nou popilasyon e lakantite touris ki pe vinn Sesel, lakantite delo ki nou konsonmen I kontinyelman ogmante. Lannen pase, PUC in prodwir 14.6 bilyon lit delo. Pandan bann mwan lasesres plis ki en tyer nou konsanmasyon delo i delo desalinasyon. Alor, letan in arive pou nou konsantre bokou plis lo nou sekirite delo. Proze pou ogmant kapasite dan danm La Gogue in komanse. Gouvernman in ekoute e nou’n deside pou konstrir en lot danm dan distrik Grand Anse Mahe. Dapre letid, sa danm in estimen pou kout 80 milyon Dolar.\nLannen pase mon ti partaz avek zot en propozisyon pou nou konstrir 2 tunnel. Me mon ti dir ki nou bezwen fer en letid pou vwar si i fezab oubyen non. Ozordi mon ti a kontan anonse ki sa letid in ganny konplete e I posib pou annan en tunnel ant Cascade e Grand Anse Mahe, e enn ant Beau Vallon e English River.\nPou komanse nou pou konstrir en premye tunnel ant Cascade e Grand Anse Mahe. Sa proze pou kree en kondwit pou loto, delo, elektrisite, desarz e telekominikasyon - ki pou ed lekonomi vinn pli efikas an zeneral e redwir kou operasyonnel pou bann biznes. An plis ki sa I pou fourni materyo konstriksyon pou sekter konstriksyon, enkli konstriksyon danm. Dapre estimasyon, sa proze pou kout anviron 54 milyon Ero.\nMsye Speaker, mon ti a kontan anonse ki dan domenn lenerzi nou bezwen bann solisyon pli prop, pli soutenab e pli abordab. Malgre lavansman dan teknolozi renouvlab dan sa bann dernyen lannen, i pa ankor ariv sa nivo kot nou kapab servi li pou prodwir tou nou elektrisite dan en fason viyab.\nPour sa rezon mon ti a kontan anonse ki Gouvernman in deside ki bann nouvo zenerater ki pou ganny servi dan prodiksyon elektrisite pou mars avek Liquefied Natural Gas – ki nou apel LNG. Sa bann zenerater I pli efikas, I kout pli bon marse a lon term, e pou redwir kou prodiskyon elektrisite. I pou osi pli bon pour lanvironnman, e alinny ek nou vizyon koman en pei soutenab. Bokou rezerv LNG in ganny trouve resaman lo teritwar bann pei pros avek nou tel ki Latanzani, Madagascar, e Mozambique, ki pou fer bann pri LNG pli konpetitif pou Sesel.\nSa proze pou prodwir elektrisite an servan LNG I enn ki viyab. Son kou I estimen a 216 milyon Dolar. Ozordi, mon envit sekter prive, enkli tou Seselwa pou zwenn nou pou realiz sa proze. Nou pou envit nou sitwayen e sekter prive pou aste par dan sa nouvo lakonpannyen. Sa lakonpannyen pou ganny kree diran sa lannen.\nLetid teknik in permet Gouvernman konnen kote ki i fezab pou annan konblaz. An rezilta, i annan 5 landrwa spesifik ki Gouvernman in deside konble:\nPremyerman, landrwa otour L’ile Hodoul, pou kree en siperfisi 5 ektar later an plis. Sa pou ede avek devlopman Victoria Bypass, e osi pou enkorpor devlopman Victoria Waterfront.\nNou pou agrandir Ile Aurore par 19 ektar pour en devlopman touristik e rezidansyel.\n40 ektar pou ganny konble dan visinite Providence pou kree plis later pour aktivite endistriyel pour pti e mwayen biznes\nLandrwa devan stasyon prodiksyon elektrisite PUC Roche Caiman, ant Swimming Pool avek ansyen baz Coast Guard. Sa I a kree 8 ektar prensipalman pou prodiksyon elektrisite dan le fitir e osi liye avek lagrandisman nou Por.\n10 ektar pou ganny konble Grand Anse Praslin prensipalman pou en marina, aktivite touristik, lezot aktivite ekonomik, e lozman. Sa pou ganny fer devan lo kote La Pointe, kot krwaze semen pou mont Vallee de Mai.\nSa 5 proze konblaz, ki osi enkli en rezerv 600,000 met kib “coral fill”, pou kout 67 milyon Ero.\nMsye Speaker tou sa bann proze I enportan pou nou devlopman ekonomik e sosyal. Sa bann lenfrastriktir pou kree sa lot platform ki nou pou kapab servi pou deblok sours nou krwasans ekonomik pour sa prosen 25 an. Sa lenfrastriktir i neseser pou ed nou diversifikasyon ekonomik e pou kontinyen ogmant kalite lavi pou bann zenerasyon le fitir.\nNou lobzektif o tan posib se servi nouvo finansman, an deor Bidze Nasyonal, pou finans sa bann proze mazer ki pei i bezwen. Finansman pou ganny fer atraver led bilateral, partenarya prive ek piblik, lenvestisman sekter prive, e lenvestisman endividyel. Mon ankouraz tou labank pou kree en fasilite spesyal pou ed nou sitwayen pou aste par ou byen envestir dan sa bann proze.\nMsye Speaker, I enportan pou pei annan en lankadreman pou siport bann partenarya ant prive e piblik, e sa i bezwen ganny fer atraver en lalwa. En nouvo proze de lwa ki apel “Public Private Partnerships Act” pou ganny prezante avek Lasanble Nasyonal an Zen sa lannen pour zot konsiderasyon.\nMsye Speaker, lannen pase mon ti dir ki nou konba kont laprovrete i bezwen enn ki pli koordinen. Sa latas in komanse e progre pe ganny fer.\nGouvernman in etablir en Rapid Response Team ki asiste dimoun ki dan sitiyasyon kritik. Nou bezwen amelyor sa mekanizm pou permet li azir pli vit. Fanmiy ki nou asiste i fanmiy ki pe rankontre bokou difikilte e sa difikilte i pa zis finansyel. Nou bi se pou adres bann lezot fakter zot lavi ki pe met zot dan sa sitiyasyon, dan en fason pli koordinen pou ki sa bann fanmiy a devlop sa kapasite pou zot annan en pli gran kontrol lo zot desten.\nSurvey dan distrik Mont Fleuri, Roche Caiman, Les Mammelles, e Plaisance in konplete e serten aksyon konkret in fini ganny fer. Survey dan distrik Cascade ziska Takamaka pou fini pandan sa mwan. Baze lo sa bann survey, en sistenm lenformasyon lo lapovrete lo nivo nasyonal pe ganny etablir, ki pou ed Gouvernman atraver Ladministrasyon Distrik donn sipor dan en fason pli organize. Avek en tel sistenm lenformasyon, Lazans pou Proteksyon Sosyal pou osi pli byen kapab target bann sitwayen ki pli vilnerab. Nou bi se retir sa kous nou popilasyon ki’n tonm dan laprovrete. Mon konvenki ki si nou kontinyen travay pli dir ansanm nou kapab fer li.\nSitiyasyon lozman dan pei i reste kritik. Nou pe donn bokou latansyon sa sekter.\nLannen pase, Gouvernman inn konstrir 144 lakaz:\n42 Grand Anse Mahe\n36 Mont Buxton\n12 Baie Ste Anne Praslin\n24 Bel Ombre\nAn se moman, I annan en lot 319 ki anba konstriksyon. Sa pe ganny finanse atraver 4 sours: bidze nasyonal, taks CSR ki lakonpannyen paraitatik i kolekte, loan ki Gouvernman inn pran avek Fon Pansyon, e Labank Komersyal.\nMsye Speaker, sa I vedir ki anba sa progranm 24 lakaz, dan 24 distrik dan 24 mwan, progre I kom swivan:\n2 proze inn konplete – Mont Buxton e Grand Anse Mahe;\n7 proze i anba konstriksyon – Takamaka, St. Louis, Baie Ste Anne, Anse Boileau, Baie Lazare, Beau Vallon, e Au Cap;\n6 proze in fini tender e konstriksyon i sipoze komanse tre byento - sa i Bel Air, English River, Mont Fleuri, Pointe Larue, Grand Anse Praslin e Plaisance;\n2 proze i dan staz tender - Anse Aux Pins e Port Glaud;\n7 proze pou al lo tender sa mwan - Cascade, Bel Ombre, Anse Etoile, Anse Royale, Glacis, La Digue, e Roche Caiman;\nLes Mamelles pou ganny tender an Avril;\nVi ki Roche Caiman pou annan 24 unit dan plas 10, i vedir ki sa proze pou kree 24 lakaz dan 25 distrik dan 24 mwan.\nMsye Speaker, sa I vedir ki ant Zanvye 2018 e lafen Fevriye 2019, nou pou annan en total 605 lakaz ki pou’n ganny konstrir pour nou bann fanmiy.\nI pou osi annan plis ki 250 unit konstrir e finanse par sekter prive ki dan prosedir tender an se moman lo Perseverance. Lekspresyon lentere ti ganny lanse an Desanm pou 5 morso later e travay i anvizaze konplete lafen 2019. Gouvernman pou met ankor 3 lezot morso later lo Mahe e enn lo Praslin a dispozisyon sekter prive pou konstrir lakaz e vann a nou bann fanmiy.\nMsye Speaker, i annan plan pou konstrir 36 unit Condominium anba scheme Self-Financing dan distrik Grand Anse Mahe. Gouvernman i annan lentansyon komans travay lo sa proze avan lannen fini. Menm scheme pou ganny itilize pou devlop later Cascade kot masin koltar ti ete. Proze pou komanse aparti 2019 lo sa sit.\nMsye Speaker, ozordi mon anvi felisit bann fanmiy - e i annan bokou zot - ki pran en lapros ekstrememan responsab e pe planifye zot a lon term. Kot HFC par egzanp, i annan 5,146 fanmiy lo Home Savings Scheme, e antre zot, zot in met dekote 129 milyon roupi. Zot en bon legzanp. Mon osi remersye zot pour zot pasyans.\nMsye Speaker nou annan en progranm anbisye pou kontinyen konstrir lakaz pour nou sitwayen. Gouvernman i envizaze konstrir an mwayenn 600 lakaz par lannen aparti 2019, finanse atraver Bidze Gouvernman, partisipasyon sekter prive, e lasistans pei zanmi.\nParey zot okouran, lannen pase Gouvernman ti travay lo en nouvo polisi alokasyon later baze lo en sistenm pwen. Sa polisi fek ganny revize e pou annan en dernyen konsiltasyon avek bann reprezantan Lasanble Nasyonal sa mwan.\nSa lannen Gouvernman pou fer alokasyon 351 morso later dan land bank ki pou baze lo sa nouvo polisi. Nou ekspekte ki nou komans fer alokasyon apartir Zen.\nAn 2019, koman parti nou progranm, plis later land bank pou ganny devlope.\nMsye Speaker, parey mon ti anonse lannen pase, I ti bi Gouvernman pou annan eleksyon pou bann Konsey Distrik pandan lannen 2018. Me swivan diskisyon ki nou’n annan avek Lopozisyon, prenan kont resours finansyel ki striktir Konsey Ladministrasyon Distrik I bezwen pour fonksyonnen, nou’n tonm dakor ki I pou dan lentere pei ki nou annan, pou komanse, en striktir Konsey Rezyonal ki plito administratif. Baze lo ki manyer sa striktir I marse dan lapratik, nou pou apre prepar en proze de lwa.\nMsye Speaker, leta nou nasyon i osi baze lo leta nou lasante. Pou nou ganny en pli gran sans amelyor nou kalite lavi, leta nou lasante I enportan. Depans Gouvernman lo servis lasante i kontinyelman ogmante e i pres pou ariv 10,000 roupi par an par tet dabitan. I annan bokou aki dan sa sekter:\nTo mortalite pti baba i 10.9 dan 1000\nAn 2017, lakantite manman ki ti mor letan zot ti pe donn nesans ti enn\n99% nou madanm ansent i al o mwen 4 vizit “ante-natal” pandan zot lansentman\nLannen pase, 97% loperasyon ortopedik pour nou sitwayen ti ganny fer lokalman\nNou to vaksinasyon dan la popilasyon i plis ki 95% e pou baba mwens ki 2 an, sa sif i 97.5%\nMalgre sa, nou realite ozordi se ki nou vwar bann maladi ki liye a nou stil lavi. Nou bezwen konsyan sa ki nou manze e bwar. Nou bezwen pli aktiv, e fer letan pou fer plis legzersis. Nou bezwen pran responsabilite nou prop lasante. Solisyon I dan nou lanmen. Prevansyon, prevansyon, e prevansyon.\nAvek en popilasyon ki pe aze e bokou maladi ki liye a stil lavi, ler nou vwar trazektwar depans bidzeter dan lasante, i kler pou nou tou ki si nou pa fer narnyen, i annan en risk ki sistenm finansman pou nou sistenm lasante pa pou soutenab a lonterm. Mon demande ki nou komans en dyalog nasyonal osi byen ki en deba dan Lasanble Nasyonal lo bann finansman alternativ ki egziste tout an gardan nou lobligasyon anba nou Konstitisyon e en prensip fondamantal ki mon krwar ladan, ki nou bezwen prezerv dignite nou sitwayen.\nMsye Speaker, anmenmtan devlopman rapid i’n osi anmenn bokou defi. Labi drog, lalkol, e vyolans domestik I problenm sosyete. Nou tou nou bezwen koste ansanm e donn en koud-men. Gouvernman, sosyete sivil, group relizye, e tou sitwayen: nou bezwen koste ansanm e anmenn en konba kont sa bann fleo sosyal.\nOzordi mon ankouraz plis klib, e plis aktivite sportif, artistik e kiltirel parmi nou popilasyon. Mon osi ankouraze ki sa bann akitivite i ganny desantralize ankor plis. I neseser pou nou annan plis sa bann aktivite dan distrik. Avek en lapros pozitiv, sak sitwayen, nou tou nou kapab fer en diferans dan nou kominote. Nou bezwen enspir nou lazenes pou fer la diferans.\nLabi drog, si I pa ganny kontrole, pou detri tou sa bon travay ki nou’n fer ansanm pou byennet Sesel.\nLalwa ki’n etablir Lazans pour Prevansyon Labi Drog e Reabilitasyon in ganny aprouve par Lasanble Nasyonal. Sa Lazans in komans fer son travay. Dan kominote, progranm in ganny ranforsir. Sa lannen, en progranm prevansyon pou komanse dan nou sistenm Ledikasyon pou eliminn demann pour drog parmi nou bann zanfan ki pe monte.\nGouvernman i pli angaze dan konba kont sa fleo. Pandan sa lannen nou pou osi travay lo en mekanism koordinen e striktire an linny avek bann provizyon lalwa Misuse of Drugs Act, 2016, pou fer sir ki bann dimoun ki depan lo drog - sa ki nou apel bann “drug addicts” - i ganny idantifye pou partisip dan en progranm reabilitasyon. Dimoun ki depan lo drog ava ganny trete, edike e reabilite pou zot kapab re-entegre zot dan lasosyete e retourn ver en lavi sen pou zot prop byennet e byennet zot fanmiy.\nMon okouran ki nou annan kontrent fasilite e resours neseser pour tretman e reabilitasyon bann adikt. Nou pou komans konstriksyon en nouvo sant reabilitasyon Cap Ternay ver lafen sa lannen.\nMyse Speaker, swivan sitiyasyon konsernan drog dan prizon, Gouvernman ti kontakte Biro Krim e Drog dan Nasyon-z-Ini, UNODC, pour led pou enplimant en progranm pou eliminn sa pratik. UNODC in anvoy zot eksper e en plan lenplimantasyon pe ganny prepare. Sa progranm pou vinn an fors apartir Desanm 2018.\nSa progranm i konsern sekirite la popilasyon, sekirite staff Prizon, sekirite sa bann prizonyen e osi laspe tretman e reabilitasyon pou ki letan bann kondannen i sorti prizon, zot pli kapab re-entegre dan la sosyete.\nNou annan ozordi en bon pe legzanp nou bann sitwayen, lorganizasyon, e group relizyez, ki pe vinn devan e donn zot letan pou ede. Mon remersye zot. Zot pe fer bokou, menm si trankilman, san gran piblisite.\nMsye Speaker, labi lalkol i en problenm grav ozordi. Lannen pase mon ti propoz en deba fran lo sa size, kot Lasanble Nasyonal i fer rekomandasyon konkret. Mon ti a kontan enform Lasanble ki Gouvernman pe finaliz en polisi konpreansif ki pou ganny enplimante apartir Zilyet sa lannen.\nMsye Speaker, en letid lo vyolans domestik dan Sesel in resaman ganny pibliye ki port nou latansyon lo grander sa problenm. Bann statistik resan lo vyolans domestik i alarman e efreyan. Sa I pa devret en trazektwar normal pour lavenir Sesel. Vyolans domestik I afekte fondasyon nou sosyete: lafanmiy. I afekte prodiktivite dan travay. I afekte ledikasyon nou zanfan. I kontribye dan met presyon lo demann pour lakaz. Ozordi, mon enplor sa ki pe fer li pou silvouple arete.\nMsye Speaker, Gouvernman pou propoz en nouvo lalwa lo vyolans domestik pour laprouvasyon Lasanble Nasyonal avan lafen Zilyet sa lannen.\nMsye Speaker, sekirite nou pep i en priyorite. Mentenir lord ek lape i manda nou lafors lapolis. Lekspektasyon nou pep se ki nou annan en lafors lapolis profesyonnel, angaze, e efikas; en lafors lapolis ki ganny resours e mendev kalifye.\nSa I en defi pour nou, e Komisyonner Lapolis in komans enplimant en nouvo plan e stratezi pou sirmont sa defi. Ozordi nou’n ranforsi korperasyon an term sekirite avek tou bann partener dan la rezyon. Komisyoner lapolis in etablir en protokol kominikasyon direk avek lezot Komisyoner Lapolis dan la rezyon. Lapolis pe ogmant son kapasite entern pou pli byen anmenn sa konba kont bann trafiker drog.\nMon personelman rankontre tou bann Sef Deta e Sef Gouvernman dan la rezyon kot monn rod zot sipor pou annan plis kontrol lo zot por e laeropor pou anpes drog antre Sesel. Nou ki dormi e lev lo prensipalman nou zil Mahe, Praslin, e La Digue, nou vwar ki manyer nou bann sitwayen sirtou nou bann zenes, inn vin viktim sa fleo drog. Trafiker drog pe servi nou lanmer, sa vast losean ki nou annan. Drog pe ganny zete lo nou lanmer, pou ganny kolekte, distribye, e pli tar vann. Si sa I kontinyen, nou lafors prodiktiv, sirtou nou bann zenes, pou san en lavenir e viv pou pa vwar en demen. Drog pe touy nou lazenes. Koman Gouvernman, nou bezwen annan en stratezi maritim ki koeran. Nou bezwen kontinyen ranforsir nou lapolis e pli enportan ankor – nou bezwen reorganiz nou Kos Gard.\nNou’n ranforsir korperasyon ant Lapolis ek tou lazans ki pe lit kont bann trafiker drog dan la rezyon. Isi Sesel, Lapolis pe ranforsir son kapasite entern pou fer bann lanket ki pli efikas e an linny avek lalwa ki ekziste, I pou annan plis mendev kalifye pou entreprann lasezi bann byen malaki. En lot desizyon ki nou’n pran se pour kree en skwad spesyalize ki son rol se pour entervenir dan bann loperasyon spesyal. Zot pou angaze pou konbat bann eleman krim organize.\nPlan se ki en serten kantite personnel ki dan SPDF ozordi pou ganny segonde apartir le premye Zilyet sa lannen pou zwenn sa skwad spesyalize. E an Zanvye 2019 zot a ganny transfer e entegre dan lafors Lapolis. Nou’n osi idantifye en sit dan visinite Airport Enternasyonal pour konstriksyon zot baz.\nNou bezwen 6 mwan pour planifye sa tranzisyon e prepar bidze pou peyman tou zot benefis an linny avek lalwa.\nAn term lenfrastriktir, en nouvo Stasyon Lapolis e en laboratwar forennzik pou ganny konstrir lo Ile Du Port ki pou an loperasyon lannen 2020. Nou pou osi komans konstriksyon en nouvo Stasyon Lapolis Baie Ste Anne Praslin sa lannen.\nMsye Speaker, sa lannen nou pou komemor 25 an laniverser nou Trwazyenm Repiblik. Tou le trwa brans Gouvernman, setadir Lezislativ, Legzekitiv, e Zidisyer, nou pe travay pou kontinyen ranforsir la transparans, rann kont, e bon gouvernans. Dan nou parkour, nou rankontre lobstak, me nou kontinyen persevere. Nou bezwen kontinyen akoz sa I dan lentere Sesel e byennet tou Seselwa.\nPandan sa lannen I dezir Gouvernman pou egzamin nou Konstitisyon prenan kont bann propozisyon ki ti ganny soumet par “Constitutional Review Committee”, osi byen rapor e rekomandasyon resan sorti kot Komisyon Elektoral, e bann sanzman e devlopman aktyel ki nou pei pe pas atraver.\nProze de lwa lo lamannman Konstitisyon pou ganny soumet avek Lasanble Nasyonal avan Septanm sa lannen.\nMsye Speaker, leta nou nasyon I osi leta nou demokrasi. Nou demokrasi pe kontinyen evolye e nou tou koman sitwayen nou annan en rol pou fer agrandir nou demokrasi. Pandan lannen pase, nou’n vwar bokou plis zefor lo konsolidasyon nou bann lenstitisyon. Sesel I bezwen bann lenstitisyon solid ki pou promouvwar e protez la liberte e drwa imen nou sitwayen. Nou bi se devlop plis kapasite imen e profesyonel pou travay dan sa bann lenstitisyon.\nPandan sa lannen Gouvernman pou etablir en “small claims tribunal”. Sa i a ede donn bann dimoun en mwayen alternativ pou rezourd serten zot bann pti kes oubyen “claims” san angaz zot dan en prosedir konplike e koute.\nGouvernman I reste angaze pou lit kont koripsyon. Komisyon Anti-Koripsyon I sa lotorite endepandan kinn ganny mandate par lalwa pou fer lanket e detekte koripsyon.\nNou pou revwar lalwa anti-koripsyon e donn plis resours sa Lotorite. Sa pou asire ki i fonksyonn dan en fason pli efektiv e efikas dan lanket, deteksyon, e anpes koripsyon.\nProze de lwa pou ganny prezante avek Lasanble Nasyonal pour son laprouvasyon avan Septanm sa lannen.\nMsye Speaker, swivan mon diskisyon avek Lider Lopozisyon e Lider Zafer Gouvernman, Gouvernman pou soumet nouvo lalwa ki pou etablir en tribinal lo laverite e rekonsiliasyon, enn fwa ki mon resevwar rapor ki sorti kot Lasanble Nasyonal. Nou ekspekte ki sa tribinal i vinn an loperasyon apartir Zen sa lannen.\nMsye Speaker, nou’n osi vwar en lagrandisman dan lespas pou la liberte sivil e laliberte lekspresyon.\nMedya ki reprezant katriyenm pilye nou demokrasi pe osi zwe en rol enportan ozordi. Nou osi annan plizyer rezo sosyal. Sa i bon, me sa ki enportan, se ki nou servi rezo sosyal dan en fason responsab e nou gard respe pour lezot.\nNou pe viv dan en pei lib, en pei demokratik. Protestasyon I en drwa anba nou konstitisyon, me I bezwen ganny fer avek responsabilite, dan lape, e dan lord. Sa I enportan pour en klima stabilite ki pei I bezwen pou li kontinyen progrese.\nNou pe travay lo en regilasyon anba lalwa “Public Assembly Act, 2015” ki pou etablir sa ki nou apel en “Speaker’s Corner” dan Victoria. Sa i landrwa kot nou sitwayen i kapab manifeste zot laliberte lekspresyon.\nMsye Speaker, Sesel i en Repiblik. Nou en pei sovren.\nNou Zonn Ekonomik Eksklisiv I 1.37 milyon kilomet kare. Sa I plis ki 8500 fwa pli gran ki Mahe ou byen plis ki de fwa pli gran ki siperfisi terestyel Madagascar. Pou plizyer lannen nou pe ogmant nou prop kapasite pou sirvey e protez nou teritwar. Dan bann moman kot nou ti pe fer fas avek latak piratri, plizyer pei zanmi ti koste ansanm pou ed Sesel.\nOzordi, nou ankor reste touzour vilnerab. Trafik drog lo nou lanmer I en problenm mazer. Eksplwatasyon nou resours pe ganny fer dan en fason ilegal. Nou lespas maritim i vreman gran. Nou bezwen ranforsi kontrol lo nou teritwar.\nAssomption I sa zil ideal pou annan en fasilite pour nou Kos Gard ki baze lo nou bezwen e ki dan lentere Sesel. I pran 3 zour pou en bato Kos Gard sorti Mahe pou ariv Assomption. I pran anviron 3 erd tan pour en avyon dornyer SPDF sorti Mahe pou ariv Assomption. En fasilite Kos Gard lo en bout zil Assomption pou protez Aldabra, Astove, Cosmoledo, pou donn sa sekirite ki pei I bezwen dan sa kwen nou teritwar. Lot morso zil Assomption pou ganny rezerve pour en devlopman touristik.\nSa ki enportan se ki sa fasilite pour Kos Gard ki pou ganny konstrir, pou bezwen pran an kont laspe nou lanvironnman, proteksyon nou lanvironnman, e konservasyon nou lanvironnman. Avan ki sa fasilite pou nou Kos Gard I ganny konstrir, I absoliman neseser ki en letid lo lenpakt lanvironnman I ganny fer.\nPrenan kont nou lanmitye avek Lenn, e bon korperasyon militer avek SPDF pou plis ki 35 an, Gouvernman Sesel ti apros Gouvernman Lenn pour lasistans dan konstriksyon en fasilite.\nKonstriksyon sa fasilite pou ganny finanse par Gouvernman Lenn. I pou ganny zere konzwentman par SPDF e Lafors Naval Lenn pour 20 an.\nAssomption I reste pou Sesel e pou Seselwa. Later lo Assomption pa’n ganny ni vann ni pass-bay avek Gouvernman Lenn.\nMsye Speaker, akonpannyen par Minis pour Lapes, Sef Lafors Defans, e Atorni Zeneral, mon ti vizit Assomption pour la premyer fwa le 4 Desanm 2017. Mon kapab dir ozordi, koman Sef Deta e koman Komandan an Sef Lafors Defans, i kler pour mwan ki i dan lentere Sesel pou nou annan en fasilite SPDF lo zil Assomption.\nMsye Speaker, Gouvernman Sesel e Gouvernman Lenn ti sinny en nouvo lagreman le 27 Zanvye sa lannen e an linny avek nou konstitisyon, pou ki sa lagreman I kapab antre an loperasyon, I bezwen ganny ratifye par Lasanble Nasyonal.\nMsye Speaker, swivan en demann formel ki Ombudsman in fer avek mwan Vendredi le 2 Mars apremidi lo size sa lagreman ki’n ganny sinnyen ant Gouvernman Sesel e Gouvernman Lenn, dan lespri latransparans, mon soumet avek li, tou bann dokiman neseser, Lendi le 5 Mars.\nPandan mwan Avril sa lannen, mon pou soumet lagreman avek Speaker Lasanble Nasyonal.\nOzordi mon rekomand avek zot, Onorab Manm Lasanble Nasyonal, pou donn zot sipor sa proze e ratifye sa lagreman ki dan lentere Sesel.\nMsye Speaker, se desizyon nou sitwayen ki’n anmenn nou dan sa koabitasyon ki nou trouv nou lekor ladan ozordi. Nou dan en moman ekstraordiner dan nou listwar. En loportinite rar me en loportinite ki dan nou lanmen ozordi, pou nou travay ansanm pou benefis pep Seselwa.\nKoman dirizan responsab, nou’n swazir pou travay pour la reisit Sesel e lepep Seselwa. Nou’n deside travay ansanm. Nou pe travay ansanm, pour Sesel e byennet Nasyon Seselwa.\nFrer ek ser pep Seselwa, le 29 Zen sa lannen nou pou selebre 42 an nou lendependans. Le 18 Zen sa lannen nou pou selebre 25enm lanniverser nou trwazyenm Repiblik. Ankor dan 2 an, le 27 Out 2020, lo sa later beni ki nou apel Sesel, nou pou selebre 250enm lanniverser depi larive bann premye zabitan.\nSe linite ki pou anmenn nou pli devan. Nou en sel pei, en sel pep, en sel gran fanmiy, e nou partaz menm lidantite. E nou lavenir e lavenir bann zenerasyon ki pou vinn apre nou i depan fondamantalman lo en keksoz. E sa i sorti dan parol nou Linm Nasyonal:\nKoste Seselwa. Se en lafors pwisan ver nou linite. I pa zis en lapel pou nou vinn ansanm, i pli profon ki sa. Se nou linite Nasyonal. Nou linite dan nou diversite e nou linite dan nou lidantite nasyonal.\nMon remersi “Dieu tout-puissant” pou vey lo nou Nasyon e nou pei Sesel.\nNou bezwen toultan met nou patri, nou Sesel, ki pli gran ki nou tou, avan tou.


Lasanble in aprouv lamannman dan lalwa lo benefis pour ansyen prezidan\nSerten lamannman ki ti’n propoze dan lalwa lo benefis pour ansyen prezidan (Presidential Emolument) pour konsiderasyon Lasanble in ganny reamande avan ki bann manm ti vot anfaver dan zot sesyon travay yer.\nTi Vis-Prezidan Vincent Meriton ki ti anmenn sa bann propozisyon pour lamannman devan Lasanble e sa ti enkli;\n- Ki Leta i met a dispozisyon bann ansyen prezidan resours enkli finansman ek sipor administrativ pour ki i annan en lofis pour kapab desarz fonksyon ki pei i demann zot.\n- Sa prezidan pou ganny asiste avek trwa staf - en asistan personnel, en sekreter prive ek en asistan dan lofis.\n- Apard travayer lofis Leta pou met a son dispozisyon sekirite ki Prezidan ava determin lo kantite osi byen ki 2 transpor ek 2 drayver.\n-Zot pou osi benefisye avek bennzin, lasirans transpor ek patant e Leta pou osi pran responsabilite pour finans e organiz lanterman ansyen prezidan.\nVP i dir ki gouvernman pe deza pey tou sa bann depans me ki swivan bann diskisyon ki’n annan zot in dakor pour met tousala dan en lankadreman legal pour plis transparans ek bonn gouvernans.\nApre lanmor en ansyen prezidan, dapre lamannman ki pe propoze Leta pou pey son vev en pansyon ki 75% sa pansyon ki sa ansyen prezidan ti pe gannyen avan son lanmor. Me sa pansyon pou koupe si sa vev i deside remarye.\nDan son prezantasyon lo sa bann lamannman, Vis-Prezidan Meriton ti eksplike ki sa bann benefis i an siny rekonnesans devosyon sa bann ansyen prezidan e pour asire ki zot kontinyen deservi lentere Sesel lo lasenn lokal ek enternasyonal, i rezonnab ki sa bann dimoun i ganny rekonpanse ler zot kit lofis e apre.\nI ti fer kler ki Sesel pa le sel pei ki pran swen avek son ansyen prezidan me ki sa i en pratik enternasyonal e en mezir fondamantal pour asir en nivo dignite pour nou bann ansyen prezidan.\nI ti fer resorti ki prezidan i annan devwar ek responsabilite pour servi lepep, asir son prosperite, diriz masin gouvernman pour mentenir lord ek lape, promouvwar progre ek properite e permet tou sitwayen viv dan lape e dan larmoni.\nDan konteks Sesel kot sef gouvernman i osi sef deta, prezidan i osi ranpli rol Komandan an Sef Lafors Defans, i pran anmen responsabilite pour batir limaz Sesel lo lasenn enternasyonal e i azir 24 lo 24 e 7 lo 7 dan lentere nasyon Seselwa.\nTou bann manm parti mazoriter LDS ti koz kont sa bann lamannman. Zot tou zot ti fer resorti ki bann ansyen prezidan zot benefisye bokou avek en gro saler ek lezot benefis ki zot gannyen tandis ki pep Seselwa li i pa ganny gran keksoz apard son saler ek son pansyon.\nZot ti fer resorti ki pei napa larzan pour konmans sa taks progresiv an Zanvye parey zot ti’n demande alor zot pa vwar li zis ki bann ansyen prezidan ki deza annan bokou larzan ek biznes e pe zouir en lavi dan lopilans pou ganny ankor gro benefis peye par lasyer lepep Seselwa.\nMe kantmenm sa bann manm parey Msye Bernard Georges, Ahmed Afif ek serten lezot ti rekonnet ki i annan bokou bon keksoz ki zot in fer pour anmenn Sesel kot I ete me menm sa zot pa krwar ki i zis pour donn zot ankor plis benefis akoz zot deza annan larzan.\nLo kote zot vev zot ti fer resorti atraver bann largiman for ki pep Seselwa ki pe trimouse pour fer de bout zwenn pa pou kapab pey sa bann fre.\nLo zot kote bann manm parti Lepep ki ti koze ti met lanfaz lo nesesite pour rekonnet travay dir, sakrifis ek devosyon sa bann ansyen prezidan pour anmenn nou pei kot i ete e ki nou dwa zot respe ek en lavi kot zot viv dan dignite.\nApre bokou deba manm parti Lepep Bazil Hoareau osi byen ki tyermenn Bills Committee dan Lasanble Msye Bernard Georges apre konsiltasyon avek bann lezot manm ti met devan serten lezot lamannman ki zot ti’n dakor lo la pour fer ki sa bann propozisyon orizinal pa ganny rezete konpletman me plito reaziste kot serten bann propozisyon ti ganny rezete.\nBann lamannman ti ki pansyon avek gratwite lo pansyon i reste, alokasyon pour biro ek staf i ganny rezete, zot sekirite se minis konsernen ek komisyonner lapolis ki pou asire e zot pou ganny zis en loto ek drayver olye 2 e pansyon pour zot vev in osi ganny rezete.\nApre sa bann lamannman lo lamannman orizinal ki ti’n propoze Lasanble ti vot anfaver sa prozedlwa.


ebooks by B. LA pez\nB. LA pez


Profe Enrique Josua Fernandez Gomez | Universitat Oberta de Catalunya (UOC) - Docsity Y PatataBrava\nEnrique Josua Fernandez Gomez\nProf. Enrique JosuaFernandez Gomez\nFrases miticas y consejos sobre Enrique Josua Fernandez Gomez\nY ahora con el sistema de créditos europeos, tendré que trabajar más horas, os llamaré uno a uno a casa: "¿Cómo te encuentras? ¿Has estudiado ya? Bueno, deja la tele y ponte un rato" Y os invitaré a mi casa a comer palomitas y resolver problemas, y todos seremos muy felices.\nProf. GloriaPalleja4 documentos asociados\nProf. FerranAdell2 documentos asociados\nProf. MaiteBarrios Cerrejon7 documentos asociados\nProf. MuñozConde2 documentos asociados\nProf. anónimo95712 documentos asociados\nProf. JoseDiego Vargas1 documentos asociados\nProf. pepebotella3 documentos asociados\nProf. SandraRius1 documentos asociados\nProf. Rius,Sandra2 documentos asociados\nProf. anónimo30445 documentos asociados\nProf. anónimo23236 documentos asociados\nProf. marcfolch7 documentos asociados\nProf. anónimo39804 documentos asociados\nProf. mariadel carmen aguilera ruiz12 documentos asociados\nProf. yolandacarrasco1 documentos asociados\nProf. anónimo14439 documentos asociados\nProf. JoseManuel Gavilan4 documentos asociados\nProf. anónimo135511 documentos asociados\nProf. anónimo135521 documentos asociados\nProf. anónimo54393 documentos asociados


Lot 7 James Boling Lane, Owenton, KY, 40359 - Photos, Videos & More!\n$20,000 Lot 7 James Boling Lane Owenton, KY\nMLS: 524598 Type: Land County: Owen City: Owenton Area: Owen Cty Neighborhood: James Boling Land Division Zip: 40359 Style: Residential\nLot Dimensions 1.7494 +/- acres\nLot Size Square Feet 76204\nI have a question about MLS# 524598 at Lot 7 James Boling Lane:\nAcres 1.75 Avg 29.74\nPlease let me know how I can finance MLS# 524598 at Lot 7 James Boling Lane:\nI have a question about MLS 524598 located at Lot 7 James Boling Lane:\nI'd like of video tour of MLS 524598 located at Lot 7 James Boling Lane:\nI have a question about what my mortgage rate may be. I'm looking at MLS 524598 located at Lot 7 James Boling Lane:


Ozzy, Maine Coon kitten Orinoco, Maine Coon kitten Sydney trip. North Sydney city harbor bridge close-up top view. Australia vacation.\nTip: rozlíšenie obrazovky vášho monitora Pre tento obrázok sú rozmery: 1024 x 1024 1024 x 600 1024 x 768 1080 x 960 1152 x 864 1200 x 1024 1280 x 1024 1280 x 720 1280 x 768 1280 x 800 1280 x 854 1280 x 960 1334 x 750 1360 x 768 1366 x 768 1440 x 1280 1440 x 900 1600 x 1200 1600 x 900 1680 x 1050 1920 x 1080 1920 x 1200 2048 x 1536 2048 x 2048 2160 x 1920 2880 x 2560 640 x 480 720 x 720 800 x 480 800 x 600 960 x 544 960 x 640 960 x 800 960 x 854 Kvety on-line: kreat�vne sila cvi�enie · n�dhern� kvety, rovnako ako ostatn� ��asn�ch tvorov, mus�te najprv milova�, a a� potom zavola� · p�sobiv� · dar pr�rody · prostredn�ctvom na�ich srdciach n�dhern�, �e sme sa udr�iavaj� otvoren�, odovzd� tajomn�ho boha s n�dhern�m kr�dlami na chodidl�ch · mizn�ce Elegancia · kvet dojem · Fantasy · zru�nosti sprievodca · ��asn� predstavivos� je nepredvídateľné schopnos� tajomn� anamorphosis tup�ch obrazov, vydanej zn�mym vn�man�m · sn�va� o presnosť · cestova� do sveta snov · fotky · 800 x 600 · 800*600 · 800x600 · tapety na plochu · 800-600 · 800 * 600 · 800 - 600 · 800/600


Suspension Koni pour Audi A3 - A3 (8V) sauf E-Tron, Cabrio, S3. RS3, S-Line Susp - 2013 - KoniWebShop.com\n> Search by vehicle>Audi>A3>2013>A3 (8V) sauf E-Tron, Cabrio, S3. RS3, S-Line Susp\nPour Audi A3 (A3 (8V) sauf E-Tron, Cabrio, S3. RS3, S-Line Susp) de 2013 Avant: seulement pour jambe de force d'origine Ø 50 mm / Arrière: que pour les véhicules avec suspensions type barres de torsion\nPour Audi A3 (A3 (8V) sauf E-Tron, Cabrio, S3. RS3, S-Line Susp) de 2013 Avant: seulement pour jambe de force d'origine Ø 50 mm / Arrière: que pour les véhicules avec suspensions type multi-bras\nPour Audi A3 (A3 (8V) sauf E-Tron, Cabrio, S3. RS3, S-Line Susp) de 2013 Front: for original struts Ø 55 mm only / Rear: only for cars with torsion-beam rear suspension\nPour Audi A3 (A3 (8V) sauf E-Tron, Cabrio, S3. RS3, S-Line Susp) de 2013 Front: for original struts Ø 55 mm only / Rear: que pour les véhicules avec suspensions type multi-bras


Eski ou fason sanze i glorifye Bondye? | Letid\n“Pa bes lebra”\nKontinyen lite pour ganny benediksyon Zeova\nEski ou fason sanze i glorifye Bondye?\nZenn, fortifye ou lafwa\nParan, ed ou zanfan batir zot lafwa\nLIR AN Aukan Baoule Batak (Karo) Batak (Toba) Biak Bislama Cakchiquel (Central) Cambodian Chokwe Chol Chopi Drehu English French Garifuna Greenlandic Haitian Creole Hmong (White) Iban Italian Javanese Karen (S'gaw) Kazakh Kikongo Kiluba Kimbundu Kisi Kisonge Kongo Kreol Seselwa Krio Laotian Lingala Macua Maltese Mam Mauritian Creole Mazatec (Huautla) Mizo Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ngabere Ngangela Nias Nyaneka Nyungwe Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Southern Greece) Saramaccan Sena Spanish Swahili (Congo) Tahitian Tlapanec Tojolabal Totonac Tshiluba Tshwa Tzeltal Umbundu Uruund Wallisian Wayuunaiki\nLatour Veyer (Edisyon letid) | September 2016\n“Fer tou pour laglwar Bondye.”—1 KORENTYEN 10:31.\nKi mannyer Lalwa Moiz i ed nou ler nou bezwen fer bann desizyon konsernan nou laparans ek lenz?\nKi lefe 1 Korentyen 10:31 ek Filipyen 2:4 i devret annan lo nou ler nou pe swazir ki nou pou mete?\nAkoz nou bezwen veye ki nou labiyman ek laparans i toultan respektab?\n1, 2. Akoz Temwen Zeova i annan bann standar apropriye lo zot fason sanze? (Vwar portre anler.)\nEN ZOURNAL Laolann ti dekrir labiyman bann sef relizye ler zot kot zot legliz. I ti dir: “Ou ti kapab vwar en kantite dimoun dan lenz casual sirtou ler letan i so.” Par kont, sa menm zournal i dir ki Temwen Zeova pa sanz koumsa dan zot lasanble. Sa zournal ti dir ki bann garson ek zonm i met palto ek kravat e bann fiy ek madanm i met bann zip ki zot longer i respektab menm si sa bann zip i modern. Temwen Zeova i souvandfwa ganny felisite pour zot fason sanze. Zapot Pol ti dir ki bann Kretyen i devret abiy zot dan en fason ki “respektab e avek bon avek bon zizman,” ki apropriye pour bann ki ador Bondye. (1 Timote 2:9, 10, NW) Menm si Pol ti pe refer avek labiyman bann madanm, sa menm standar i aplik pour bann zonm Kretyen.\n2 Bann bon standar lo fason sanze i enportan pour pep Zeova e i osi enportan pour sa Bondye ki zot adore. (Zenez 3:21) Labib i montre klerman ki Zeova, Souvren liniver, i annan bann standar lo lenz ki son bann serviter i devret mete. Alor, nou labiyman pa devret zis fer nou plezir, me pli enportan ankor, i devret fer plezir nou Souvren Senyer Zeova.\n3. Dapre Lalwa Bondye pour bann Izraelit, ki nou kapab aprann lo fason sanze?\n3 I ti annan bann lareg dan Lalwa Moiz ki ti protez bann Izraelit kont imoralite bann nasyon otour zot. Lalwa ti montre ki pour Zeova, i ti devret annan en diferans kler ant lenz en msye ek en madanm. Ozordi, sa stil sanze i ganny apele lanmod unisex, ki vedir ki i napa okenn diferans ant lenz en msye ek en madanm. (Lir Deterononm 22:5.) Nou kapab aprann atraver Lalwa ki Zeova pa kontan ki bann msye i sanz parey en madanm ek ki bann madanm i sanz parey en msye. I osi pa kontan bann lenz ki ou ganny difikilte pour konnen si zot pour bann msye ouswa bann madanm.\n4. Kwa ki kapab ed bann Kretyen fer bann bon desizyon konsernan zot fason sanze?\n4 Bann prensip Labib i kapab ed nou fer bann bon desizyon konsernan nou fason sanze. Sa bann prensip i aplik pour nenport ki pei, klima ek kiltir. Nou pa bezwen en lalis lo bann lenz ki akseptab oubyen pa akseptab, nou zis bezwen swiv bann prensip Labib ki permet nou swazir bann lenz ki nou kontan mete. Aprezan, annou egzamin serten prensip Labib ki pou ed nou “disern lavolonte Bondye: Sa ki byen, sa ki fer li plezir, sa ki parfe” ler nou pe deside ki lenz nou pou mete.—Romen 12:1, 2.\n“FER TOU NOU POSIB POUR VIV KOMAN BANN SERVITER BONDYE”\n5, 6. Ki lefe nou fason sanze i devret annan lo lezot?\n5 Zapot Pol ti ganny enspire pour mansyonn sa prensip enportan ki trouve dan 2 Korentyen 6:4. (Lir.) Dimoun pou ziz nou e annan en lopinyon lo nou dapre lafason ki nou sanze. (1 Samyel 16:7) Vi ki nou bann serviter Bondye, nou bezwen evite met bann lenz zis akoz nou santi nou pli alez dan sa lenz oubyen zis akoz nou kontan zot. Ler nou aplik bann prensip Labib, nou pou kapab evite met lenz ki kole lo nou, ki montre serten parti lekor oubyen ki seksi. Savedir, nou pa pou met bann lenz ki montre oubyen met lanfaz lo nou parti prive. Personn pa devret santi enkonfortab oubyen get lo kote ler zot vwar nou fason sanze.\nLer nou byen sanze, prop, byen pennyen, byen raze e nou lenz ek laparans i respektab, bann dimoun i kapab annan plis respe pour nou konman bann serviter Souvren Senyer Zeova\n6 Ler nou byen sanze, prop, byen pennyen, byen raze e nou lenz ek laparans i respektab, bann dimoun i kapab annan plis respe pour nou konman bann serviter Souvren Senyer Zeova. Sa pou osi kapab fer bann dimoun enterese pour konn sa Bondye ki nou adore, devlop plis respe pour nou lorganizasyon e pare pour ekout sa mesaz ki sov lavi.\n7, 8. Kan nou devret espesyalman met bann lenz ki apropriye?\n7 Nou annan sa devwar devan nou Bondye sen, devan nou bann frer ek ser Kretyen ek bann dimoun dan nou teritwar pour abiy dan sa fason ki anmenn loner lo Zeova e lo sa mesaz ki nou anonse. (Romen 13:8-10) I espesyalman enportan pour abiy byen ler nou al renyon e dan predikasyon. Konman bann dimoun ki ador Bondye, nou devret sanz dan en fason ki apropriye. (1 Timote 2:10) Byensir, bann lenz ki apropriye pour en lokazyon i pa neseserman apropriye pour en lot. Alor, nenport ki landrwa nou reste, konman Temwen Zeova, nou devret evite ofans lezot par nou fason sanze.\nEski ou fason sanze pou fer lezot respe sa Bondye ki ou pe reprezante? (Vwar paragraf 7, 8)\n8 Lir 1 Korentyen 10:31. Ler nou al bann lasanble, nou labiyman i devret apropriye e respektab. Nou pa devret imit fason sanze sa lemonn. Sa i devret leka menm ler nou pe vin lasanble, ler pe retourn kot nou e ler nou pe antre sorti dan lotel kot nou pe reste. Sanmenm nou lenz pa devret tro casual oubyen devergonde. Koumsa, nou pou kapab fyer ki nou ganny idantifye konman en Temwen Zeova e nou pou toultan pare pour rann en temwannyaz nenport ki ler.\n9, 10. Akoz Filipyen 2:4 i devret annan en lefe lo nou fason sanze?\n9 Lir Filipyen 2:4. Akoz nou devret reflesir lo lefe ki nou fason sanze i annan lo nou bann frer ek ser? En rezon i ki pep Bondye i fer bokou zefor pour swiv sa konsey: “Alor, met anmor bann dezir materyel ki dan zot: Limoralite seksyel, lenpirte, pasyon, move dezir, lavaris.” (Kolosyen 3:2, 5) Serten nou bann frer ek ser in aret viv en lavi imoral, me zot ankor pe lite kont bann move dezir. Si nou pa fer atansyon, nou fason sanze i kapab fer li pli difisil pour zot swiv konsey ki dan Labib e lite kont sa bann move dezir. (1 Korentyen 6:9, 10) Alor, nou pa ti pou anvi fer zot lalit pli difisil, non?\n10 Ler nou avek bann frer ek ser, nou santi nou an sekirite akoz nou separe avek bann ki promot limoralite. Nou fason sanze i devret fer li pli fasil pour gard sa lanvironnman prop ki egziste parmi nou bann frer ek ser, ki swa nou dan renyon ouswa dan lezot landrwa. Alor, menm si nou annan drwa pour swazir sa ki nou anvi mete, nou osi annan sa responsabilite pour met bann lenz ki fer li pli fasil pour lezot gard zot panse, parol ek kondwit prop dan lizye Bondye. (1 Pyer 1:15, 16) Vre lanmour “pa fer nanryen ki fer onte. Lanmour pa rod son prop lentere.”—1 Korentyen 13:4, 5.\nFASON SANZE APROPRIYE POUR SAK LOKAZYON\n11, 12. Ki mannyer Eklezyast 3:1, 17 i ed nou pour rezonnab?\n11 Ler bann serviter Bondye i deside kwa ki zot pou mete, zot konnen ki “i annan en letan pour tou keksoz.” (Eklezyast 3:1, 17) Vi ki i annan diferan klima, sezon, fason viv ek sirkonstans, sa i fer ki nou met diferan kalite lenz, me bann standar Zeova i reste toultan parey.—Malaki 3:6.\nBann standar Zeova i reste toultan parey\n12 Ler i fer so, i pli difisil pour fer sir ki nou fason sanze i rezonnab e respektab. Nou bann frer ek ser i apresye ler nou pa met lenz ki sitan kole oubyen las lo nou ki zot kapab vwar serten parti nou lekor. (Zob 31:1) Ler nou lo lans e kot basen naze, nou kostim de ben i bezwen respektab. (Proverb 11:2, 20) Menm si bann dimoun lemonn i servi bann kostim de ben ki montre preski tou parti zot lekor, nou devret fer sir ki sa ki nou mete i anmenn loner lo nou Bondye sen, Zeova.\n13. Akoz sa konsey dan 1 Korentyen 10:32, 33 i devret annan en lefe lo nou fason sanze?\n13 I annan en lot prensip enportan ki kapab ed nou ler nou pe swazir lenz. Nou bezwen fer atansyon ki nou pa ofans konsyans lezot. (Lir 1 Korentyen 10:32, 33.) I nou responsabilite pour pa met lenz ki kapab ofans nou bann frer ek ser e bann ki pa servi Zeova. Zapot Pol ti ekri: “Kris pa ti fer sa ki fer li plezir.” (Romen 15:2, 3) Parey Zezi, fer lavolonte Bondye e ed lezot i devret pli enportan ki nou bann swa personnel. Alor, nou pa pou swazir bann fason sanze ki nou kontan si zot anpes lezot ekout nou mesaz.\n14. Ki mannyer paran i kapab antrenn zot zanfan pour glorifye Bondye par zot fason sanze?\n14 Bann paran Kretyen i annan sa responsabilite pour ansenny zot zanfan bann prensip Labib. Sa i enkli fer sir ki zot ek zot zanfan i fer plezir Zeova par sanz dan en fason respektab. (Proverb 22:6; 27:11) Ki mannyer paran i kapab antrenn zot zanfan pour annan respe pour nou Bondye sen ek son bann standar? Bann paran i devret en bon legzanp pour zot zanfan. Zot devret zantiman montre zot zanfan kote zot kapab ganny bann lenz apropriye. Bann zenn pa devret swazir en resanz zis akoz zot kontan li, me i pli enportan ki zot swazir en lenz ki anmenn loner lo Zeova, sa Bondye ki zot pe reprezante.\nSERVI OU LIBERTE POUR SWAZIR AVEK LASAZES\n15. Kwa ki kapab ed nou fer bann swa ki saz?\n15 Labib i donn en gidans pratik ki kapab ed nou fer bann swa ki saz e ki anmenn loner lo Bondye. Toudmenm, sa ki nou mete i reflekte nou gou personnel. Bann fason sanze ek lenz ki nou mwayen i permet nou aste, i kapab diferan avek sa ki pour lezot, me nou lenz i devret toultan annord, prop, respektab, apropriye pour sak lokazyon e akseptab dan nou pei.\n16. Akoz i vo lapenn fer zefor pour rod bann lenz ki respektab?\n16 I pa toultan fasil pour trouv lenz ki respektab e apropriye. Preski tou laboutik i vann zis bann lanmod lenz popiler. Alor, i demann bokou zefor pour trouv oubyen swazir bann zip, rob, kor, palto ek kannson ki pa tro sere e ki respektab. Me nou bann frer ek ser pou remarke e apresye zefor ki nou fer pour met bann zoli lenz ki apropriye. Alor, i vo lapenn fer sa bann sakrifis akoz nou pou ganny sa satisfaksyon ki nou’n anmenn laglwar lo nou Papa lanmour ki dan lesyel.\n17. Kwa ki pou ed nou deside si nou pou kit labarb oubyen non?\n17 Eski i apropriye pour bann frer kit labarb? Lalwa Moiz ti ordonn bann zonm pour kit labarb. Par kont, bann Kretyen pa anba Lalwa Moiz e zot pa oblize swiv sa Lalwa. (Levitik 19:27; 21:5; Galat 3:24, 25) I kapab ki dan serten kiltir, en labarb ki annord i en keksoz ki akseptab e respektab ki pa pou anpes dimoun ekout nou mesaz. Anfet, i annan bann frer nonmen ki kit labarb. Kantmenm sa, serten frer i kapab deside pour pa kit labarb. (1 Korentyen 8:9, 13; 10:32) Dan lezot kiltir oubyen pei, i pa akseptab pour bann minis Kretyen kit labarb. Anfet, kit labarb i kapab anpes en frer anmenn laglwar lo Bondye e ki i reste “san okenn repros.”—1 Timote 3:2, 7; Romen 15:1-3.\n18, 19. Ki mannyer Mika 6:8 i ed nou?\n18 Pa nou apresye bokou ki Zeova pa donn nou en gran lalis lo ki lenz ki akseptab oubyen ki pa akseptab. O kontrer , i’n donn nou sa liberte pour fer bann desizyon personnel ki rezonnab baze lo bann prensip Labib. Alor, menm ler nou pe fer bann desizyon konsernan nou fason sanze, nou kapab demontre ki nou anvi reste modes anmezir ki nou servi Bondye.—Mika 6:8.\n19 Dan en fason modes nou rekonnet ki Zeova i pir, sen e ki son bann standar i sa pli bon gidans pour nou. Si nou anvi vin en dimoun ki modes e annan limilite, nou pou aplik son bann standar dan nou lavi. Si nou modes nou pou osi respekte santiman ek lopinyon lezot.\n20. Ki lefe nou fason sanze ek laparans i devret annan lo lezot?\n20 Nou fason sanze i devret montre klerman ki nou bann serviter Zeova. Bann standar Zeova i o e nou kontan pour swiv zot. An zeneral, nou bann frer ek ser i merite ganny felisite pour zot laparans ek bon kondwit. Zot atir bann dimoun senser pour ekout sa mesaz ki sov lavi ki dan Labib e ki anmenn laglwar ek lazwa pour Zeova. Ler nou fer bann desizyon ki saz lo ki kalite lenz nou pou mete, nou pou kontinyen anmenn laglwar lo sa Enn ki abiye avek “mazeste ek loner.”—Psonm 104:1, 2.\nLanmod Unisex: Bann lenz ki ou pa kapab konnen si zot pour zonm oubyen madanm\nLATOUR VEYER (EDISYON LETID) September 2016


Dwayenn Plaisance i fet son 103enm lanniverser\nNe le 24 Zen, 1909, Madanm Benoit ti zwayezman e osi tristeman partaz traze son lavi.\nMadanm Benoit in donn nesans 7 zanfan e in perdi 4 ladan. I ti rakonte ki mannyer lavi pa ti fasil son letan lansentman e ti napa transpor sa lepok pour al maternite e i ti bezwen ganny mete dan lanmak lokal.\nMadanm Benoit in travay tou son lavi dan en varyete travay tel ki bat kannel. I ti fer riye andizan ki si son lekor ti ankor kapab menm sa laz i ti pou pe travay.\nI ti fer resorti ki i pa’n zanmen ganny gran maladi e ki ziska ozordi avek lagras Bondye i santi li i byen e i apresye swen ki i gannyen avek son pti zanfan, Manmzel Marguerite Figaro, ensi ki son ‘carer’.\nParmi bann swe Madanm Benoit i ki i viv ankor enpe lannen e zouir prezans son bann zanfan e pti zanfan, ensi ki vwar en Sesel kot tou sa ki kapab travay i rod en lanplwa olye asize e fer pares.\nI ti fer referans e konparezon avek son letan travay kot i ti vwar li bezwen fer nenport ki travay akoz lavi pa ti fasil e i ti bezwen debrouye pour sonny son fanmiy.\nApard son fanmiy, prezan pour pas sa moman rar avek Madanm Benoit ti Manm Parlman Distrik Plaisance, Onorab Roma Aglae, ladministrater distrik Manmzel Claudette Louise, ensi ki komite twazyenm-az distrik.


Le 28 Juin 2019 // Spectacles\nPIAF ! Le Spectacle, le plus gros succès Français à l’international depuis 2015, retourne au Liban le 28 juin au festival international de Batroun.\nPrix: 40/60/80/100/120 usd\nLe 28 Juin 2019, de 20:30 à 22:30\n« Ciné Caravane » à Maghdouché\nPermanence parlementaire de la députée Amé\nYASS Rembobine !


Notices – Seychelles Pension Fund\nIn pursuance to the proposal to review the contribution rates and retirement age as part of the exercise to keep SPF sustainable for the long run, proposals were made to the Cabinet of Ministers for approval. this exercise which also constitute a consultation process with stakeholders came to and end in march 2022. This week…\nSeychelles Pension Fund wishes to advise its members that the institution has successfully disposed its property at Anse La Mouche, which comprised of 3 vacant plots of land (C6371, C269, C6137), for the consideration amount of SCR5,310,000. This follows the public tender for 4 of its properties which closed on Monday 25th October 2021. The…\nThe tender process launched towards the middle of September for the sale of four of SPF’s properties namely the Anse La Mouche vacant land, Corail d’Or apartment at North East Point, La Passe Pension House on La Digue and La Clementine Building on Praslin will come to a close on Monday 29th October at 10:00…\nExpression of Interest for leasing of spaces in the proposed New SPF Building – Ex-Pirates Arms\nABSA – Customer notice\nAbsa Bank wishes to advise all Seychelles pension recipients, both Absa and non-Absa customers, that due to a systems error, some duplicate pension payments were made for September 2021. We wish to notify the affected pensioners that these erroneous payments will be reversed as soon as possible. We apologise for the inconvenience caused and thank…\nAnnoucement – 30 July 2021\nSeychelles Pension Fund would like to inform members of the public of the following development in its operations to its oces on Mahe, Praslin and La Digue as from 2nd August 2021. Our offices will open from 8am to 3pm from Monday to Friday. SPF is operating on appointment base from 8am to 12 noon.…\nLanons – 30 Zilyet 2021\nFon Pasyon Sesel pe enform manm piblik nouvo devlopman dan loperasyon son servis pour son lofis lo Mahe, Praslin avek La Digue ki pran lefe aparti le 2 Out 2021. Manm piblik I ganny enformen ki servis Cashier pour ouver aparti 8er bomaten ziska 2er apremidi. Tou lezot servis koman peyman kontribisyon, benefis ek customer…\nLanons Lofis Praslin\nBiro Fon Pansyon Sesel i oule enform tou son bann manm lo Praslin, nouvo devlopman dan loperasyon son servis.. Lofis pou ouver depi 8er bomaten ziska midi. Nou pe vwar kliyan zis kot I fer peyman. Kliyan pou ganny vwar lo en baz lapwentman depi 8er ziska 10er bomaten. Silvouple kontakte nou hotline number 2565353…


Eleksyon Zeneral 2020 -Seychelles Nation\nEleksyon Zeneral 2020 |12 October 2020\nKandida prezidansyel pou prezant zot dezyenm progranm 26 minit tanto lo radyo ek televizyon\nAntretan, kandida Lasanble Nasyonal pour Les Mamelles ek Mont Buxton ti prezant zot progranm yer swar\nDan kad progranm politik lo radyo ek televizyon pour eleksyon zeneral 2020, sa trwa kandida prezidansyel – Danny Faure (United Seychelles), Wavel Ramkalawan (Linyon Demokratik Seselwa) ek Alain St Ange (One Seychelles) – pou prezant zot dezyenm progranm 26 minit tanto.\nProgranm lo radyo (Radyo Sesel) i konmans 8er diswar tandis ki lo televizyon (SBC 1) progranm i konmans 9.05 diswar.\nAntretan bann kandida Lasanble Nasyonal pour distrik Les Mamelles ek Mont Buxton ti prezant zot progranm yer swar e sa pou repete ozordi 9er bomaten lo Radyo Sesel e 10er bomaten lo televizyon (SBC1).\nBann kandida pour Les Mamelles i Bernard Georges (Linyon Demokratik Seselwa), William Cadeau (Lalyans Seselwa) ek Jill Emile (United Seychelles) tandis ki pour distrik Mont Buxton\nbann kandida i Gervais Henrie (Linyon Demokratik Seselwa), Robert David (United Seychelles) ek Jean Yves Ally (One Seychelles).\nZournal Seychelles NATION i antretan oule demann lekiz pour pibliye dan son edisyon Sanmdi ki ti napa progranm politik lo radyo ek televizyon yer swar. Okenn lenkonvenyans ki sa in kapab koze i byen regrete.\nDanny Faure (United Seychelles)\nWavel Ramkalawan (Linyon Demokratik Seselwa)\nAlain St Ange (One Seychelles)\nKandida Lasanble Nasyonal\nLes Mamelles Mont Buxton\nBernard Georges Gervais Henrie\n(Linyon Demokratik Seselwa) (Linyon Demokratik Seselwa)\nWilliam Cadeau Robert David\n(Lalyans Seselwa) (United Seychelles)\nJill Emile Jean Yves Ally\n(United Seychelles) (One Seychelles)


Dylan Dog de Tiziano Sclavi vol. 05\n> Bonelli Cómics>DYLAN DOG>Dylan Dog de Tiziano Sclavi>Dylan Dog de Tiziano Sclavi vol. 05\nDampyr 1: La...\n5 (de 6): El...\nJulia 05: El...


Home 6 to 10 mw fbc boiler Agent\n4 Ton Oil Boiler Machine Industrial Kazakhstan. gas steam boiler,condensing boiler,condensing steam . For Sale 2t biomass boiler Industrial Myanmar. on Alibabacom of which accounts for 30% parts accounts for 1% A wide variety of options are available to you such as power station. China 4 Ton Oil Boiler …Learn More


France Selects Turner Prize Winner Laure Prouvost for 2019 Venice Biennale Pavilion. – The Fashion Plate Magazine\nNichelle ColeThe ArtsLaure Prouvost, Turner Prize, Venice Biennale1 Comment\nWhat’s The Deal With Letterman Shirts?\nOne thought on “France Selects Turner Prize Winner Laure Prouvost for 2019 Venice Biennale Pavilion.”


Kontinyen servi Zeova menm ler nou ganny enterdi | Letid Latour Veyer\nLatour Veyer (Edisyon letid) | Zilyet 2019\nLIR AN Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Kreol Seselwa Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese (Brazil) Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nLARTIK LETID 28\nKontinyen servi Zeova menm ler nou ganny enterdi\n“Nou pa kapab aret koz lo keksoz ki nou’n vwar e tande.”—AKT 4:19, 20.\nKANTIK 122 Reste ferm e solid!\n1-2. (a) Akoz nou pa devret sirprann si gouvernman i enterdi nou travay? (b) Ki nou pou diskite dan sa lartik?\nAN 2018, plis ki 223,000 proklanmater ti pe viv dan bann pei kot nou travay in ganny enterdi oubyen anba restriksyon. Nou pa sirprann pour konn sa. Parey nou ti vwar dan sa lartik avan, bann vre Kretyen i konnen ki zot pou ganny persekite. (2 Tim. 3:12) Nenport landrwa kot nou reste, i kapab arive ki en sel kou, san ki nou pe eksepte, gouvernman i enterdi nou travay e esey anpes nou ador nou Bondye Zeova.\n2 Si sa i arive, ou kapab demann ou lekor sa bann kestyon swivan: ‘Eski persekisyon i vedir ki nou’n perdi laprouvasyon Bondye? Si nou ganny enterdi, eski nou pou aret servi Zeova? Eski mon devret al reste dan en lot pei kot mon pou lib pour servi Zeova?’ Nou pou diskit lo sa bann kestyon dan sa lartik. Nou pou osi vwar ki mannyer nou kapab kontinyen ador Zeova ler nou travay i ganny enterdi e ki bann keksoz nou merit evite fer.\nESKI PERSEKISYON I VEDIR KI NOU’N PERDI LAPROUVASYON BONDYE?\n3. Dapre 2 Korentyen 11:23-27, ki mannyer zapot Pol ti ganny persekite e ki nou aprann avek son leksperyans?\n3 Si en gouvernman i enterdi nou travay, petet nou pou krwar ki nou’n perdi laprouvasyon Zeova. Me rapel ki persekisyon pa vedir sa. Annou vwar legzanp zapot Pol. Nou konnen ki i ti annan laprouvasyon Bondye. I ti zapot pour bann nasyon e i ti annan sa privilez pour ekri 14 let ki dan Lekritir Grek Kretyen. Menm si Pol ti annan laprouvasyon Bondye, i ti fer fas avek bokou persekisyon. (Lir 2 Korentyen 11:23-27.) Leksperyans zapot Pol i ed nou konpran ki Zeova i permet ki son bann serviter fidel i ganny persekite.\n4. Akoz dimoun dan lemonn i ay nou?\n4 Zezi ti eksplike akoz nou devret ekspekte ganny persekite. I ti dir ki dimoun pou ay nou akoz nou pa form parti sa lemonn. (Zan 15:18, 19) Ler nou ganny persekite, sa pa vedir ki nou napa laprouvasyon Zeova. O kontrer, i montre ki nou pe fer sa ki byen.\nSI NOU TRAVAY I GANNY ENTERDI, ESKI NOU POU ARET SERVI ZEOVA?\n5. Eski bann imen i annan sa pouvwar pour fer nou aret servi Zeova? Eksplike.\n5 Bann imen i fay konpare avek nou Bondye Tou Pwisan, alor zot pa pou zanmen kapab anpes nou servi Zeova. Bokou zot in eseye me zot pa’n reisi. Annou vwar ki ti arive pandan Dezyenm Lager Mondyal. Pandan sa letan, bann gouvernman dan plizyer pei ti persekit pep Bondye. Apard ki bann Nazi Lalmanny, bann gouvernman Lostrali, Kanada ek lezot pei ti osi enterdi travay Temwen Zeova. Kantmenm sa, gete ki ti arive. Ler lager ti konmanse an 1939, i ti annan 72,475 proklanmater an tou dan lemonn. Bann rapor i montre ki ler lager ti fini an 1945, i ti annan 156,299 proklanmater akoz Zeova ti’n beni son pep. Lakantite proklanmater ti’n plis ki double!\n6. Ki bon keksoz ki kapab arive ler nou ganny persekite? Donn en legzanp.\n6 Olye fer nou per, persekisyon i kapab ed nou pli determinen pour servi Zeova. Par egzanp, en koup ki ti annan en pti garson ti pe viv dan en pei kot gouvernman ti enterdi nou travay. Dan plas per e fer mwens pour Zeova, sa koup ti deside pour fer pionye ordiner. Sa madanm ti menm kit son bon plas travay pour li kapab fer pionye. Sa msye ti dir ki bokou dimoun ti anvi konn plis lo Temwen Zeova akoz gouvernman ti’n enterdi nou travay. Alor, i ti vwar li pli fasil pour konmans bann letid Labib. I ti annan en lot bon rezilta. En ansyen sorti dan sa menm pei ti dir ki bokou proklanmater ki ti’n aret servi Zeova ti rekonmans asiste renyon e rekonmans prese.\n7. (a) Ki nou aprann avek Levitik 26:36, 37? (b) Ki ou ou pou fer ler nou ganny enterdi?\n7 Ler nou bann lennmi i enterdi nou travay, zot anvi fer nou per pour servi Zeova. An plis ki enterdi nou travay, zot kapab fann bann rimer lo nou, anvoy gard fouy dan nou lakaz, anmenn nou ankour e menm met serten parmi nou dan prizon. Zot swete ki nou pou per zis akoz zot in reisi met detrwa nou dan prizon. Si nou les zot fer nou per, i kapab ki dan en sans nou menm nou nou enterdi nou travay, setadir nou konmans fer mwens oubyen menm aret servi Zeova. Nou pa pou anvi fer parey sa bann dimoun ki ganny dekrir dan Levitik 26:36, 37. (Lir.) O kontrer, nou annan konfyans total dan Zeova e nou pa per. (Ps. 56:3) Nou priye e rod led Zeova. Nou konnen ki avek son led, menm sa gouvernman pli pwisan pa pou kapab anpes nou servi Zeova fidelman.—Ebr. 13:6.\nESKI MON DEVRET AL RESTE DAN EN LOT PEI?\n8-9. (a) Ki desizyon sak Kretyen i bezwen fer pour li ek son fanmir? (b) Kwa ki pou ed en dimoun fer en desizyon ki saz?\n8 Si gouvernman kot ou reste i enterdi nou travay, petet ou kapab demann ou lekor si ou devret al reste dan en pei kot ou lib pour servi Zeova. Sa i en desizyon personnel ki ou devret fer ou menm. Avan ki en dimoun i deside, i kapab fer resers lo sa ki bann Kretyen dan premye syek ti fer ler zot ti ganny persekite. Apre ki Etyenn ti’n ganny touye, bann disip ki ti reste Zerizalenm ti al reste dan bann rezyon Zide ek Samari e zot ti menm ariv Fenisi, Sip ek Antyos. (Mat. 10:23; Akt 8:1; 11:19) En dimoun i osi kapab etidye lo sa ki Pol ti fer en lot fwa ler bann Kretyen dan premye syek ti ganny persekite. Zapot Pol ti deside pour reste dan bann landrwa kot dimoun ti kont sa travay predikasyon, menm si i ti’n kapab danzere pour li. I ti fer sa akoz i ti anvi anons sa bon nouvel e ankouraz bann frer ek ser ki ti pe ganny persekite dan sa bann lavil.—Akt 14:19-23.\n9 Ki nou aprann avek sa de legzanp? Sak sef fanmir i devret fer son prop desizyon lo si li ek son fanmir pou al reste dan en lot pei oubyen non. Avan ki i deside, i devret priye e reflesi lo sirkonstans son fanmir. I devret osi mazin lo ki bon lefe ek move lefe sa desizyon i kapab annan lo zot. Dan en sityasyon koumsa, sak Kretyen i devret “desarz son prop responsabilite.” (Gal. 6:5) Nou pa devret ziz lezot pour bann desizyon ki zot fer.\nKI MANNYER NOU POU ADOR ZEOVA LER NOU GANNY ENTERDI?\n10. Ki lenstriksyon biro brans ek bann ansyen pou donnen?\n10 Ki mannyer nou kapab kontinyen ador Zeova ler nou travay i ganny enterdi? Biro brans pou donn bann ansyen dan ou kongregasyon bann lenstriksyon ek sizesyon pratik lo ki mannyer nou pou ganny manze spirityel, ki mannyer nou pou zwenn ansanm pour renyon e ki mannyer nou pou anons sa bon nouvel. Si biro brans pa kapab kontakte bann ansyen, bann ansyen pou ed ou ek tou manm kongregasyon pour kontinyen servi Zeova. Zot lenstriksyon pou baze lo sa ki Labib i dir e lo nou bann piblikasyon.—Mat. 28:19, 20; Akt 5:29; Ebr. 10:24, 25.\n11. Akoz ou kapab asire ki ou pou toultan annan sa ki ou bezwen pour gard ou lafwa for e ki ou ou kapab fer pour protez ou Labib ek bann piblikasyon ki ou annan?\n11 Zeova in promet ki son bann serviter pou annan tou sa ki zot bezwen pour gard zot lafwa for. (Iza. 65:13, 14; Lik 12:42-44) Alor ou kapab asire ki son lorganizasyon pou fer tou sa ki i kapab pour donn ou sa ki ou bezwen pour reste fidel. Me ki ou ou kapab fer? Ler nou travay i ganny enterdi, rod en bon landrwa pour kasyet ou Labib ek okenn piblikasyon ki ou annan. Fer sir ki ou pa zanmen les okenn sa bann piblikasyon alatrenn, ki swa dan form elektronik oubyen lo papye, kot i kapab fasilman ganny dekouver. Sakenn ant nou i bezwen fer tou sa ki i kapab pour gard son lafwa for.\nAvek led Zeova, nou kapab zwenn ansanm pour ador li san lafreyer (Vwar paragraf 12) *\n12. Ki mannyer bann ansyen i kapab organiz bann renyon dan en fason ki dimoun pa pou remarke?\n12 Ki pou arive avek nou bann renyon? Bann ansyen pou organiz bann renyon dan en fason ki bann ki persekit nou pa pou remarke. Petet zot pou demann ou pour zwenn dan bann pti group e i tre probab ki zot pou sanz ler ek landrwa bann renyon tanzantan. Ler ou pe al oubyen kit renyon, koz dousman e sa pou ede protez ou bann frer ek ser. Kekfwa ou pou osi bezwen sanz dan en fason ki pa atir latansyon lo ou.\nMenm si gouvernman i enterdi nou travay, nou pa pou aret prese (Vwar paragraf 13) *\n13. Ki nou kapab aprann avek nou bann frer ek ser dan ansyen Linyon Sovyetik?\n13 Nou travay predikasyon pou ganny organize dan diferan fason depandan lo landrwa kot nou reste. Me vi ki nou kontan Zeova e nou kontan koz avek lezot konsernan son Rwayonm, nou pou toultan rod en fason pour nou prese. (Lik 8:1; Akt 4:29) Ler en istoryen ki apel Emily B. Baran ti pe koz lo travay predikasyon Temwen Zeova dan ansyen Linyon Sovyetik, i ti dir: “Ler gouvernman ti dir zot ki zot pa kapab prese, bann Temwen ti koz lo zot lafwa avek zot vwazen, koleg travay ek zanmi. Ler zot ti al dan prizon akoz sa, bann Temwen ti pres avek lezot prizonnyen.” Menm si zot travay ti’n ganny enterdi, nou bann frer ek ser dan ansyen Linyon Sovyetik pa ti aret anons sa bon nouvel. Si nou travay i ganny enterdi kot ou reste, swiv legzanp sa bann frer ek ser!\nKI NOU MERIT EVITE FER?\nNou bezwen konnen kan pour reste trankil (Vwar paragraf 14) *\n14. Dapre Psonm 39:1, ki nou merit fer?\n14 Fer atansyon ki ou dir dimoun. Ler nou travay i ganny enterdi, nou bezwen realize i annan “en letan pour reste trankil.” (Ekle. 3:7) Pa donn bann lenformasyon konfidansyel, parey non bann frer ek ser, landrwa kot nou zwenn, ki mannyer nou prese e ki mannyer nou ganny nou bann piblikasyon. Nou pa pou donn sa bann lenformasyon avek gouvernman, ni menm avek nou bann zanmi ek fanmir ki reste dan nou pei oubyen en lot pei. Si nou ti fer sa, nou ti pou met lavi nou bann frer ek ser an danze.—Lir Psonm 39:1.\n15. Ki Satan pou esey fer e ki nou devret fer?\n15 Pa les bann pti problenm diviz nou. Satan i konnen ki si i annan divizyon dan en lakour, sa lakour pa pou reisi. (Mark 3:24, 25) I pou kontinyen esey diviz nou. I fer sa akoz i anvi ki nou lager antre nou dan plas lager kont li.\n16. Ki bon legzanp Ser Gertrud Poetzinger in kite?\n16 Menm bann Kretyen matir i bezwen fer atansyon pour pa zanmen fer sa. Annou vwar legzanp de ser Kretyen swazir, ki ti apel Gertrud Poetzinger ek Elfriede Löhr. Zot ti ganny anvoye dan en kan konsantrasyon Nazi ansanm avek lezot ser Kretyen. Ler Elfriede ti fer bann diskour pour ankouraz lezot ser ki ti dan kan, Gertrud ti konmans zalou. Pli tar, Gertrud ti santi li mal e i ti sipliy Zeova pour ed li. I ti ekri: “Nou bezwen aprann pour aksepte ler lezot i annan plis abilite oubyen responsabilite ki nou.” Ki i ti fer pour li aret zalou? Gertrud ti konsantre lo bann zoli kalite ki Elfriede ti annan e ki i ti amikal. Koumsa, i ti reganny son bon relasyon avek Elfriede. Zot tou le de zot ti ganny large dan kan konsantrasyon e zot ti kontinyen servi Zeova fidelman ziska zot ti mor e al dan lesyel. Si nou fer zefor pour rezourd bann pti problenm ki nou annan avek nou frer ek ser depi la konmela, nou pa pou les okenn keksoz diviz nou a lavenir.—Kol. 3:13, 14.\n17. Akoz nou bezwen toultan swiv lenstriksyon sorti kot lorganizasyon Zeova?\n17 Toultan swiv lenstriksyon. Si nou swiv lenstriksyon ki nou gannyen avek bann frer responsab ki diny konfyans, nou pou evit bokou problenm. (1 Pyer 5:5) Par egzanp, dan en pei kot nou travay i enterdi, bann frer responsab ti’n demann bann proklanmater pour pa kit okenn piblikasyon dan predikasyon. Me en frer pionye ti krwar i pli konnen e i ti distribye bann piblikasyon. Ki ti arive? Pa bokou letan apre ki li ek lezot proklanmater ti’n fini fer temwannyaz enformel, lapolis ti kestyonn zot. I paret ki bann gard ti’n swiv zot e anmas bann piblikasyon ki zot ti’n distribye. Ki nou aprann avek sa leksperyans? Nou bezwen swiv lenstriksyon menm si nou krwar nou pli konnen e nou pa dakor. Zeova i toultan beni nou ler nou ekout bann frer ki i’n apwente pour diriz nou.—Ebr. 13:7, 17.\n18. Akoz nou pa devret met bann lalwa ki pa neseser?\n18 Pa met bann lalwa ki pa neseser. Si bann ansyen i met bann lalwa ki pa neseser, sa pou fer keksoz difisil pour bann frer ek ser. Frer Juraj Kaminský i dir ki ti arive ler nou travay ti ganny enterdi dan ansyen Tyekoslovaki: “Apre ki plizyer ansyen ti ganny met dan kaso, serten frer responsab ki pa ti’n ganny met dan prizon ti konmans met zot prop lalwa e dir bann frer ek ser ki zot ganny drwa fer e pa fer.” Zeova pa’n donn personn sa drwa pour met bann lalwa pour bann frer ek ser swiv. En dimoun ki met bann lalwa ki pa neseser pa pe protez son bann frer ek ser, o kontrer, i pe esey domin lo zot lafwa.—2 Kor. 1:24.\nPA ZANMEN ARET ADOR ZEOVA\n19. Dapre 2 Kronik 32:7, 8, akoz nou kapab annan kouraz malgre nenport keksoz ki Satan i fer?\n19 Nou pli gran lennmi Dyab, pou kontinyen esey persekit bann serviter Zeova ki fidel. (1 Pyer 5:8; Rev. 2:10) Satan ek tou bann ki siport li pou esey enterdi nou travay e anpes nou ador Zeova. Par kont, menm si nou per, nou pa pou zanmen aret servi Zeova! (Det. 7:21, NWT) Zeova i avek nou e i pou kontinyen siport nou menm si nou travay i ganny enterdi.—Lir 2 Kronik 32:7, 8.\n20. Ki ou determinen pour fer?\n20 Parey nou bann frer dan premye syek, nou bezwen determinen pour kontinyen servi Zeova. Ler zot ti devan lakour siprenm Zwif, zot ti dir: “Si zot krwar ki i byen devan Bondye pour ekout zot plito ki Bondye, zize zot menm. Me nou, nou pa kapab aret koz lo keksoz ki nou’n vwar e tande.”—Akt 4:19, 20.\nKI MANNYER SA BANN VERSE POU ED OU KONTINYEN SERVI ZEOVA MENM LER NOU TRAVAY I GANNY ENTERDI?\nLevitik 26:36, 37\n2 Kronik 32:7, 8\nKANTIK 73 Donn nou lardyes\n^ par. 5 Ki nou devret fer si gouvernman i enterdi nou travay? Sa lartik pou donn serten sizesyon pratik lo bann keksoz ki nou devret fer e pa fer pour ki nou pa zanmen aret servi Zeova!\n^ par. 59 LEKSPLIKASYON PORTRE: Tou bann portre i montre bann Temwen ki pe servi dan bann pei kot nou travay i ganny restrikte. Dan sa portre, en pti group i zwenn ansanm pour renyon dan stor kot en frer.\n^ par. 61 LEKSPLIKASYON PORTRE: En ser Kretyen (lo kote gos) pe koz avek en madanm e i rod loportinite pour koz lo Zeova.\n^ par. 63 LEKSPLIKASYON PORTRE: En frer ki pe ganny kestyonnen par lapolis i refize donn okenn lenformasyon konsernan son kongregasyon.\nPartaze Partaze Kontinyen servi Zeova menm ler nou ganny enterdi\nw19 Zilyet p. 8-13\nPrepar ou pour persekisyon depi la konmela\n“Al kot bann dimoun . . . e fer zot vin mon disip”\nKi mannyer nou kapab ed bann dimoun ki pa relizye pour aprann konn Bondye?\nBIOGRAFI Zeova in donn mwan bokou plis ki mon ti pe ekspekte\nEski Zezi in vreman mor pour mwan?\nText Opsyon pour download bann piblikasyon dan forma elektronik LATOUR VEYER (EDISYON LETID) Zilyet 2019\nPartaze Partaze LATOUR VEYER (EDISYON LETID) Zilyet 2019\nLATOUR VEYER (EDISYON LETID) Zilyet 2019